02010D0788 — EL — 12.12.2016 — 008.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΑΠΌΦΑΣΗ 2010/788/ΚΕΠΠΑ ΤΟΥ ΣΥΜΒΟΥΛΊΟΥ

της 20ής Δεκεμβρίου 2010

για την επιβολή περιοριστικών μέτρων κατά της Λαϊκής Δημοκρατίας του Κονγκό και για την κατάργηση της κοινής θέσης 2008/369/ΚΕΠΠΑ







Άρθρο 1

1. Απαγορεύεται η άμεση ή έμμεση προμήθεια, πώληση ή μεταβίβαση οπλισμού και οποιουδήποτε συναφούς υλικού κάθε τύπου, συμπεριλαμβανομένων των όπλων και των πυρομαχικών, των στρατιωτικών οχημάτων και του εξοπλισμού, του παραστρατιωτικού εξοπλισμού και των ανταλλακτικών των ανωτέρω, στο σύνολο των μη κυβερνητικών οντοτήτων και ατόμων που δραστηριοποιούνται στο έδαφος της Λαϊκής Δημοκρατίας του Κονγκό (ΛΔΚ) από υπηκόους των κρατών μελών ή από τα εδάφη των κρατών μελών ή με σκάφη ή αεροσκάφη που φέρουν τη σημαία τους, ανεξαρτήτως του εάν τα ανωτέρω προέρχονται ή όχι από τα εδάφη τους.

2. Απαγορεύεται επίσης:

α) η δωρεάν χορήγηση, πώληση, προμήθεια ή μεταβίβαση τεχνικής βοήθειας, υπηρεσιών διαμεσολάβησης και άλλων υπηρεσιών που σχετίζονται με στρατιωτικές δραστηριότητες και με την παροχή, την κατασκευή, τη συντήρηση και τη χρήση οπλισμού και συναφούς υλικού κάθε τύπου, συμπεριλαμβανομένων των όπλων και των πυρομαχικών, των στρατιωτικών οχημάτων και του εξοπλισμού, του παραστρατιωτικού εξοπλισμού και των ανταλλακτικών των ανωτέρω, αμέσως ή εμμέσως, στο σύνολο των μη κυβερνητικών οντοτήτων και ατόμων που δραστηριοποιούνται στο έδαφος της ΛΔΚ·

β) η χρηματοδότηση ή η παροχή χρηματοδοτικής βοήθειας που αφορά στρατιωτικές δραστηριότητες, συμπεριλαμβανομένων, ιδίως, της μη επιστρεπτέας βοήθειας, των δανείων και της ασφάλειας πιστώσεων για εξαγωγές, για κάθε πώληση, προμήθεια, μεταβίβαση ή εξαγωγή οπλισμού και συναφούς υλικού ή για κάθε δωρεάν χορήγηση, πώληση, προμήθεια ή μεταβίβαση συναφούς τεχνικής βοήθειας, υπηρεσιών διαμεσολάβησης και άλλων υπηρεσιών, αμέσως ή εμμέσως, στο σύνολο των μη κυβερνητικών οντοτήτων και ατόμων που δραστηριοποιούνται στο έδαφος της ΛΔΚ.

Άρθρο 2

1. Το άρθρο 1 δεν εφαρμόζεται:

▼M7

α) στην προμήθεια, πώληση ή μεταβίβαση οπλισμού και οποιουδήποτε συναφούς υλικού ή στην παροχή τεχνικής βοήθειας, χρηματοδότησης, υπηρεσιών χρηματοδοτικής διαμεσολάβησης και άλλων υπηρεσιών σχετιζόμενων με τον οπλισμό και το συναφές υλικό, που προορίζονται αποκλειστικά για την υποστήριξη ή τη χρήση από την Αποστολή Σταθεροποίησης του Οργανισμού των Ηνωμένων Εθνών στη Λαϊκή Δημοκρατία του Κονγκό (MONUSCO)·

▼B

β) στην προμήθεια, πώληση ή μεταβίβαση προστατευτικών στολών, συμπεριλαμβανομένων των αλεξίσφαιρων γιλέκων και των στρατιωτικών κρανών, που εξάγονται προσωρινά στη ΛΔΚ από το προσωπικό των Ηνωμένων Εθνών, αντιπροσώπους των μέσων μαζικής ενημέρωσης και μέλη ανθρωπιστικών και αναπτυξιακών αποστολών και του σχετικού προσωπικού, αποκλειστικά και μόνο για προσωπική τους χρήση·

▼M8

γ) στην προμήθεια, πώληση ή μεταβίβαση μη φονικού στρατιωτικού εξοπλισμού που προορίζεται αποκλειστικά για ανθρωπιστική ή προστατευτική χρήση ή στην παροχή συναφούς προς τον εν λόγω μη φονικό εξοπλισμό τεχνικής βοήθειας και εκπαίδευσης, κατόπιν πρότερης κοινοποίησης στην Επιτροπή Κυρώσεων σύμφωνα με την ΑΣΑΗΕ 1533 (2004) (Επιτροπή Κυρώσεων)·

▼M5

δ) στην προμήθεια, πώληση ή μεταβίβαση οπλισμού και οποιουδήποτε συναφούς εξοπλισμού ή στην παροχή συναφούς οικονομικής ή τεχνικής βοήθειας ή εκπαίδευσης, με αποκλειστικό σκοπό την υποστήριξη της περιφερειακής ειδικής ομάδας της Αφρικανικής Ένωσης ή τη χρησιμοποίηση από την ομάδα αυτή·

▼M8

ε) σε άλλες πωλήσεις και/ή προμήθειες όπλων και συναφούς άψυχου υλικού ή στην παροχή βοήθειας ή προσωπικού, κατόπιν πρότερης έγκρισης της Επιτροπής Κυρώσεων.

▼B

2. Η προμήθεια, πώληση ή μεταβίβαση οπλισμού και οποιουδήποτε συναφούς υλικού ή η παροχή υπηρεσιών ή η τεχνική βοήθεια και εκπαίδευση που αναφέρονται στην παράγραφο 1 υπόκεινται σε προηγούμενη άδεια χορηγούμενη από τις αρμόδιες αρχές των κρατών μελών.

3. Τα κράτη μέλη κοινοποιούν εκ των προτέρων στην επιτροπή κυρώσεων που συστάθηκε δυνάμει της ΑΣΑΗΕ 1533 (2004) («επιτροπή κυρώσεων») κάθε αποστολή οπλισμού και συναφούς υλικού προοριζόμενη για τη ΛΔΚ ή κάθε παροχή τεχνικής βοήθειας, χρηματοδότησης, υπηρεσιών χρηματοδοτικής διαμεσολάβησης και άλλων υπηρεσιών σχετιζόμενων με στρατιωτικές δραστηριότητες στη ΛΔΚ, εκτός των αναφερομένων στην παράγραφο 1 στοιχεία α) και β). Στις εν λόγω κοινοποιήσεις περιλαμβάνονται όλες οι συναφείς πληροφορίες, μεταξύ των οποίων και, κατά περίπτωση, ο τελικός χρήστης, η προτεινόμενη ημερομηνία παράδοσης και το δρομολόγιο των φορτίων.

4. Τα κράτη μέλη εξετάζουν τις παραδόσεις δυνάμει της παραγράφου 1 για κάθε μεμονωμένη περίπτωση, λαμβάνοντας πλήρως υπόψη τα κριτήρια που ορίζονται στην κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού ( 1 ). Τα κράτη μέλη απαιτούν επαρκείς εγγυήσεις κατά της κατάχρησης των αδειών που χορηγούνται βάσει της παραγράφου 2 και, όταν ενδείκνυται, λαμβάνουν μέτρα για τον επαναπατρισμό του παραδοθέντος οπλισμού και συναφούς υλικού.

▼M9

Άρθρο 3

1. Επιβάλλονται περιοριστικά μέτρα, όπως ορίζεται στο άρθρο 4 παράγραφος 1 και στο άρθρο 5 παράγραφοι 1 και 2, κατά των προσώπων και οντοτήτων που κατονομάζονται από την επιτροπή κυρώσεων για συμμετοχή ή παροχή υποστήριξης σε πράξεις που υπονομεύουν την ειρήνη, τη σταθερότητα ή την ασφάλεια της ΛΔΚ. Στις πράξεις αυτές περιλαμβάνονται:

α) ενέργειες κατά παράβαση του εμπάργκο προμήθειας οπλισμού και των συναφών μέτρων όπως αναφέρεται στο άρθρο 1·

β) η συμμετοχή στην πολιτική και στρατιωτική ηγεσία ξένων ενόπλων ομάδων που δρουν στη ΛΔΚ και εμποδίζουν τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις εν λόγω ομάδες·

γ) η συμμετοχή στην πολιτική και στρατιωτική ηγεσία κονγκολέζικων παραστρατιωτικών ομάδων, συμπεριλαμβανομένων όσων λαμβάνουν υποστήριξη έξωθεν της ΛΔΚ, που εμποδίζουν τη συμμετοχή των μαχητών τους στις διαδικασίες αφοπλισμού, αποστράτευσης και επανένταξης·

δ) η στρατολόγηση ή χρήση παιδιών σε ένοπλες συγκρούσεις στη ΛΔΚ κατά παράβαση του ισχύοντος διεθνούς δικαίου·

ε) η συμμετοχή στον σχεδιασμό, την καθοδήγηση ή την τέλεση πράξεων στη ΛΔΚ οι οποίες συνιστούν παραβιάσεις των ανθρωπίνων δικαιωμάτων ή κατάχρηση εξουσίας στον τομέα των ανθρωπίνων δικαιωμάτων ή παραβιάσεις του διεθνούς ανθρωπιστικού δικαίου, κατά περίπτωση, συμπεριλαμβανομένων των πράξεων που στρέφονται κατά αμάχων, οι οποίες περιλαμβάνουν φόνους και ακρωτηριασμούς, βιασμούς και άλλη σεξουαλική βία, απαγωγές, αναγκαστική εκτόπιση και επιθέσεις σε σχολεία και νοσοκομεία·

στ) η παρεμπόδιση της πρόσβασης στην ανθρωπιστική βοήθεια ή τη διανομή της εντός της ΛΔΚ·

ζ) η παροχή στήριξης προς πρόσωπα ή οντότητες, συμπεριλαμβανομένων των ένοπλων ομάδων ή εγκληματικών κυκλωμάτων, που εμπλέκονται σε αποσταθεροποιητικές δραστηριότητες στη ΛΔΚ μέσω της παράνομης εκμετάλλευσης ή εμπορίας φυσικών πόρων, συμπεριλαμβανομένου του χρυσού ή των άγριων ζώων ή των προϊόντων από άγρια ζώα·

η) ενέργειες εξ ονόματος ή κατ' εντολή προσώπου ή οντότητας υπαγόμενης στον κατάλογο ή ενέργειες εξ ονόματος ή κατ' εντολή οντότητας η οποία είτε ανήκει είτε ελέγχεται από πρόσωπο ή οντότητα που υπάγεται στον κατάλογο·

θ) ο σχεδιασμός, η διεύθυνση, η χρηματοδότηση ή η συμμετοχή σε επιθέσεις κατά κυανόκρανων της MONUSCO ή προσωπικού του Οργανισμού Ηνωμένων Εθνών·

ι) η παροχή οικονομικής, υλικής ή τεχνολογικής υποστήριξης, αγαθών ή υπηρεσιών σε πρόσωπο ή οντότητα υπαγόμενη στον κατάλογο.

Κατάλογος των προσώπων και οντοτήτων που εμπίπτουν στην παρούσα παράγραφο περιέχεται στο παράρτημα I.

2. Επιβάλλονται περιοριστικά μέτρα, όπως ορίζεται στο άρθρο 4 παράγραφος 1 και στο άρθρο 5 παράγραφοι 1 και 2, κατά προσώπων και οντοτήτων:

α) τα οποία εμποδίζουν την επίτευξη συναινετικής και ειρηνικής λύσης για τη διοργάνωση εκλογών στη ΛΔΚ, μεταξύ άλλων με βιαιοπραγίες, καταστολή ή υποκίνηση βίας, ή υπονομεύοντας το κράτος δικαίου·

β) τα οποία εμπλέκονται στον σχεδιασμό, την καθοδήγηση ή την τέλεση πράξεων που συνιστούν σοβαρές παραβιάσεις των ανθρωπίνων δικαιωμάτων ή κατάχρηση εξουσίας σ' αυτόν τον τομέα στη ΛΔΚ·

γ) τα οποία συνδέονται με άτομα και οντότητες που αναφέρονται στα στοιχεία α) και β),

όπως κατονομάζονται στο παράρτημα II.

Άρθρο 4

1. Τα κράτη μέλη λαμβάνουν τα αναγκαία μέτρα για να εμποδίζουν την είσοδο ή τη διέλευση από την επικράτειά τους των προσώπων που αναφέρονται στο άρθρο 3.

2. Η παράγραφος 1 δεν υποχρεώνει τα κράτη μέλη να αρνούνται στους υπηκόους τους την είσοδο στο έδαφός τους.

3. Όσον αφορά τα πρόσωπα που αναφέρονται στο άρθρο 3 παράγραφος 1 του παρόντος άρθρου, η παράγραφος 1 δεν εφαρμόζεται:

α) όταν η επιτροπή κυρώσεων κρίνει εκ των προτέρων, για κάθε μεμονωμένη περίπτωση, ότι η εν λόγω είσοδος ή η διέλευση δικαιολογείται από ανθρωπιστικούς λόγους, συμπεριλαμβανομένων των θρησκευτικών υποχρεώσεων·

β) όταν η επιτροπή κυρώσεων συμπεραίνει ότι μια εξαίρεση θα προωθούσε τους στόχους των συναφών αποφάσεων του Συμβουλίου Ασφαλείας των Ηνωμένων Εθνών, δηλαδή την ειρήνη και την εθνική συμφιλίωση στη ΛΔΚ και τη σταθερότητα στην περιοχή·

γ) όταν η επιτροπή κυρώσεων επιτρέπει εκ των προτέρων, για κάθε μεμονωμένη περίπτωση, τη διέλευση προσώπων που επιστρέφουν στο έδαφος του κράτους του οποίου είναι υπήκοοι ή που συμμετέχουν σε προσπάθειες να παραπεμφθούν στη δικαιοσύνη δράστες σοβαρών παραβιάσεων των ανθρωπίνων δικαιωμάτων ή του διεθνούς ανθρωπιστικού δικαίου· ή

δ) όταν η εν λόγω είσοδος ή διέλευση απαιτείται για τη διεκπεραίωση δικαστικής διαδικασίας.

Σε περιπτώσεις κατά τις οποίες, σύμφωνα με την παρούσα παράγραφο, ένα κράτος μέλος επιτρέπει την είσοδο ή τη διέλευση από την επικράτειά του προσώπων τα οποία έχει κατονομάσει η επιτροπή κυρώσεων, η άδεια περιορίζεται στον σκοπό για τον οποίο δίνεται και στα πρόσωπα τα οποία αφορά.

4. Όσον αφορά τα πρόσωπα που αναφέρονται στο άρθρο 3 παράγραφος 2, η παράγραφος 1 του παρόντος άρθρου εφαρμόζεται με την επιφύλαξη των περιπτώσεων κατά τις οποίες ένα κράτος μέλος δεσμεύεται από υποχρέωση δυνάμει του διεθνούς δικαίου, και συγκεκριμένα:

α) ως χώρα που φιλοξενεί διεθνή διακυβερνητική οργάνωση·

β) ως χώρα που φιλοξενεί διεθνή διάσκεψη που έχει συγκληθεί ή διεξάγεται υπό την αιγίδα του Οργανισμού Ηνωμένων Εθνών·

γ) βάσει πολυμερούς συμφωνίας περί παροχής προνομίων και ασυλιών· ή

δ) δυνάμει της Συνθήκης Συνδιαλλαγής του 1929 (σύμφωνο του Λατερανού) που έχει συναφθεί μεταξύ της Αγίας Έδρας (Κράτος του Βατικανού) και της Ιταλίας.

5. Η παράγραφος 4 θεωρείται ότι ισχύει και όταν ένα κράτος μέλος φιλοξενεί τον Οργανισμό για την Ασφάλεια και τη Συνεργασία στην Ευρώπη (ΟΑΣΕ).

6. Όταν ένα κράτος μέλος χορηγεί εξαίρεση δυνάμει των παραγράφων 4 ή 5, ενημερώνει δεόντως σχετικά το Συμβούλιο.

7. Όσον αφορά τα πρόσωπα που αναφέρονται στο άρθρο 3 παράγραφος 2, τα κράτη μέλη μπορούν να χορηγούν εξαιρέσεις από τα μέτρα που επιβάλλονται δυνάμει της παραγράφου 1 του παρόντος άρθρου, όταν το ταξίδι δικαιολογείται για επείγοντες ανθρωπιστικούς λόγους ή για συμμετοχή σε διακυβερνητικές συνεδριάσεις και σε συνεδριάσεις που διοργανώνονται με πρωτοβουλία της Ευρωπαϊκής Ένωσης ή φιλοξενούνται από την Ευρωπαϊκή Ένωση, ή από κράτος μέλος που ασκεί την προεδρία του ΟΑΣΕ, κατά τις οποίες διεξάγεται πολιτικός διάλογος που προωθεί άμεσα την επίτευξη των στόχων των περιοριστικών μέτρων, συμπεριλαμβανομένης της δημοκρατίας, των ανθρωπίνων δικαιωμάτων και του κράτους δικαίου στη ΛΔΚ.

8. Το κράτος μέλος που επιθυμεί να χορηγήσει τις αναφερόμενες στην παράγραφο 7 εξαιρέσεις απευθύνει γραπτή κοινοποίηση στο Συμβούλιο. Η εξαίρεση θεωρείται ότι χορηγήθηκε, εκτός εάν ένα ή περισσότερα από τα μέλη του Συμβουλίου διατυπώσει εγγράφως αντίρρηση εντός δύο εργάσιμων ημερών από την παραλαβή της κοινοποίησης της προτεινόμενης εξαίρεσης. Όταν ένα ή περισσότερα μέλη του Συμβουλίου διατυπώσουν αντίρρηση, το Συμβούλιο μπορεί να αποφασίσει, με ειδική πλειοψηφία, να χορηγήσει την προτεινόμενη εξαίρεση.

9. Όταν, σύμφωνα με τις παραγράφους 4, 5, 6, 7 ή 8, ένα κράτος μέλος επιτρέψει την είσοδο στο έδαφός του ή τη διέλευση μέσω αυτού προσώπων που περιλαμβάνονται στο παράρτημα II, η άδεια ισχύει αποκλειστικά για τον σκοπό για τον οποίο χορηγήθηκε και για τα πρόσωπα τα οποία αφορά άμεσα.

Άρθρο 5

1. Δεσμεύονται όλα τα κεφάλαια, λοιπά χρηματοοικονομικά περιουσιακά στοιχεία και οικονομικοί πόροι που ανήκουν ή ελέγχονται, άμεσα ή έμμεσα, από τα πρόσωπα ή τις οντότητες που αναφέρονται στο άρθρο 3 ή βρίσκονται στην κατοχή οντοτήτων που ανήκουν ή ελέγχονται, άμεσα ή έμμεσα, από τα εν λόγω πρόσωπα ή από οποιαδήποτε πρόσωπα ή οντότητες που ενεργούν εξ ονόματός τους ή υπό την καθοδήγησή τους, όπως κατονομάζονται στο παράρτημα I και ΙΙ.

2. Απαγορεύεται να τίθενται στη διάθεση, άμεσα ή έμμεσα, των προσώπων ή οντοτήτων που αναφέρονται στην παράγραφο 1 ή να διατίθενται προς όφελος αυτών οποιαδήποτε κεφάλαια, λοιπά χρηματοοικονομικά περιουσιακά στοιχεία ή οικονομικοί πόροι.

3. Όσον αφορά τα πρόσωπα και τις οντότητες που αναφέρονται στο άρθρο 3 παράγραφος 1, τα κράτη μέλη μπορούν να επιτρέψουν εξαιρέσεις από τα μέτρα που αναφέρονται στις παραγράφους 1 και 2 όσον αφορά κεφάλαια, λοιπά χρηματοοικονομικά περιουσιακά στοιχεία και οικονομικούς πόρους οι οποίοι:

α) απαιτούνται για την κάλυψη βασικών δαπανών, συμπεριλαμβανομένων των πληρωμών για τρόφιμα, ενοίκια ή υποθήκες, ιατροφαρμακευτική περίθαλψη, φόρους, ασφάλιστρα και τέλη σε επιχειρήσεις κοινής ωφέλειας·

β) προορίζονται αποκλειστικά για την καταβολή εύλογων επαγγελματικών αμοιβών και την εξόφληση δαπανών οι οποίες αφορούν την παροχή νομικών υπηρεσιών·

γ) προορίζονται αποκλειστικά για την πληρωμή τελών ή χρεώσεων, σύμφωνα με το εθνικό δίκαιο, για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων, ή λοιπών χρηματοοικονομικών περιουσιακών στοιχείων και οικονομικών πόρων·

δ) απαιτούνται για την κάλυψη έκτακτων δαπανών, μετά την κοινοποίηση από το ενδιαφερόμενο κράτος μέλος στην επιτροπή κυρώσεων και την έγκριση αυτής· ή

ε) υπόκεινται σε δικαστική ή διοικητική απόφαση ή απόφαση διαιτησίας ή σε δικαίωμα παρακράτησης βάσει τέτοιων αποφάσεων, οπότε τα κεφάλαια, τα λοιπά χρηματοοικονομικά περιουσιακά στοιχεία και οι οικονομικοί πόροι μπορούν να χρησιμοποιηθούν για την ικανοποίηση του εν λόγω δικαιώματος ή την εκτέλεση της εν λόγω απόφασης, υπό την προϋπόθεση ότι το δικαίωμα έχει δημιουργηθεί ή η απόφαση έχει εκδοθεί πριν από την καταχώριση του συγκεκριμένου προσώπου ή οντότητας στον κατάλογο από την επιτροπή κυρώσεων και δεν είναι προς όφελος προσώπου ή οντότητας που αναφέρεται στο άρθρο 3, μετά την κοινοποίηση από το ενδιαφερόμενο κράτος μέλος στην επιτροπή κυρώσεων.

4. Οι εξαιρέσεις που αναφέρονται στην παράγραφο 3 στοιχεία α), β) και γ) μπορούν να εφαρμοστούν αφού το ενδιαφερόμενο κράτος μέλος κοινοποιήσει στην επιτροπή κυρώσεων την πρόθεσή του να επιτρέψει, κατά περίπτωση, την πρόσβαση στα εν λόγω κεφάλαια, λοιπά χρηματοοικονομικά περιουσιακά στοιχεία και οικονομικούς πόρους και ελλείψει αρνητικής απόφασης από την επιτροπή κυρώσεων εντός τεσσάρων εργάσιμων ημερών από την κοινοποίηση αυτή.

5. Όσον αφορά τα πρόσωπα και τις οντότητες που αναφέρονται στο άρθρο 3 παράγραφος 2, η αρμόδια αρχή κράτους μέλους μπορεί να επιτρέπει την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που αυτή θεωρεί κατάλληλους, εφόσον κρίνει ότι τα εν λόγω κεφάλαια ή οικονομικοί πόροι:

α) απαιτούνται για την κάλυψη βασικών αναγκών των προσώπων και οντοτήτων και των εξαρτώμενων μελών των οικογενειών των φυσικών αυτών προσώπων, συμπεριλαμβανομένων των πληρωμών για τρόφιμα, ενοίκια ή υποθήκες, ιατροφαρμακευτική περίθαλψη, φόρους, ασφάλιστρα και τέλη σε επιχειρήσεις κοινής ωφέλειας·

β) προορίζονται αποκλειστικά για την καταβολή εύλογων επαγγελματικών αμοιβών και την εξόφληση δαπανών οι οποίες αφορούν την παροχή νομικών υπηρεσιών·

γ) προορίζονται αποκλειστικά για την πληρωμή τελών ή χρεώσεων για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων και οικονομικών πόρων· ή

δ) απαιτούνται για την κάλυψη έκτακτων δαπανών, εφόσον η αρμόδια αρχή έχει κοινοποιήσει στις αρμόδιες αρχές των άλλων κρατών μελών και στην Επιτροπή τους λόγους για τους οποίους κρίνει ότι πρέπει να χορηγηθεί ειδική άδεια, τουλάχιστον δύο εβδομάδες πριν από τη χορήγηση της άδειας.

Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή της παρούσας παραγράφου.

6. Κατά παρέκκλιση από τις παραγράφους 1 και 2, οι αρμόδιες αρχές κράτους μέλους μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων προσώπων και οντοτήτων που κατονομάζονται στο παράρτημα II, εφόσον τηρούνται οι ακόλουθες προϋποθέσεις:

α) τα κεφάλαια ή οι οικονομικοί πόροι αποτελούν αντικείμενο διαιτητικής απόφασης που εκδόθηκε πριν από την ημερομηνία κατά την οποία το πρόσωπο ή η οντότητα καταχωρίστηκε στο παράρτημα II, ή δικαστικής ή διοικητικής απόφασης που εκδόθηκε στην Ένωση ή δικαστικής απόφασης που είναι εκτελεστή στο συγκεκριμένο κράτος μέλος, πριν ή μετά την εν λόγω ημερομηνία·

β) τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις οι οποίες έχουν κατοχυρωθεί βάσει τέτοιας απόφασης ή έχουν αναγνωριστεί ως έγκυρες μέσω τέτοιας απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων τα οποία δικαιούνται να εγείρουν απαιτήσεις αυτού του είδους·

γ) η απόφαση δεν είναι προς όφελος προσώπου ή οντότητας που κατονομάζεται στο παράρτημα I ή ΙΙ· και

δ) η αναγνώριση της απόφασης δεν αντίκειται στη δημόσια τάξη του συγκεκριμένου κράτους μέλους.

Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή της παρούσας παραγράφου.

7. Όσον αφορά τα πρόσωπα και τις οντότητες που κατονομάζονται στο παράρτημα II, μπορούν να γίνουν εξαιρέσεις για κεφάλαια και οικονομικούς πόρους που είναι αναγκαία για ανθρωπιστικούς σκοπούς, όπως η παροχή ή διευκόλυνση της παροχής βοήθειας, περιλαμβανομένων ιατροφαρμακευτικού υλικού, τροφίμων, ή η μεταφορά εργαζομένων στον ανθρωπιστικό τομέα και άλλης σχετικής βοήθειας ή για απομακρύνσεις από τη ΛΔΚ.

8. Οι παράγραφοι 1 και 2 δεν εμποδίζουν άτομο ή οντότητα κατονομαζόμενα στο παράρτημα II να πραγματοποιεί πληρωμή οφειλόμενη δυνάμει σύμβασης η οποία είχε συναφθεί πριν το άτομο ή η οντότητα καταχωριστεί, με την προϋπόθεση ότι το ενδιαφερόμενο κράτος μέλος έχει εξακριβώσει ότι η πληρωμή δεν εισπράττεται άμεσα ή έμμεσα από άτομο ή οντότητα που κατονομάζεται στο παράρτημα I ή ΙΙ.

9. Η παράγραφος 2 δεν εφαρμόζεται στην πίστωση των δεσμευμένων λογαριασμών με:

α) τόκους ή άλλα κέρδη σε σχέση με τους εν λόγω λογαριασμούς·

β) ποσά που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν από την ημερομηνία κατά την οποία οι λογαριασμοί αυτοί αποτέλεσαν αντικείμενο περιοριστικών μέτρων· ή

γ) ποσά οφειλόμενα σε πρόσωπα και οντότητες που αναφέρονται στο άρθρο 3 παράγραφος 2 δυνάμει δικαστικών ή διοικητικών αποφάσεων ή αποφάσεων διαιτησίας που εκδίδονται στην Ένωση ή είναι εκτελεστές στο ενδιαφερόμενο κράτος μέλος,

υπό τον όρο ότι οι εν λόγω τόκοι, τα λοιπά κέρδη και οι πληρωμές εξακολουθούν να υπόκεινται στην παράγραφο 1.

Άρθρο 6

1. Το Συμβούλιο τροποποιεί τον κατάλογο που περιέχεται στο παράρτημα I βάσει των αποφάσεων του Συμβουλίου Ασφαλείας των Ηνωμένων Εθνών ή της επιτροπής κυρώσεων.

2. Το Συμβούλιο, αποφασίζοντας κατόπιν πρότασης κράτους μέλους ή του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, καταρτίζει και τροποποιεί τον κατάλογο του παραρτήματος II.

Άρθρο 7

1. Όταν το Συμβούλιο Ασφαλείας των Ηνωμένων Εθνών ή η επιτροπή κυρώσεων καταχωρίζει σε κατάλογο πρόσωπο ή οντότητα, το Συμβούλιο περιλαμβάνει το εν λόγω πρόσωπο ή οντότητα στο παράρτημα I. Το Συμβούλιο κοινοποιεί την απόφασή του, συμπεριλαμβανομένων των λόγων της καταχώρισης, στο εν λόγω πρόσωπο ή οντότητα, είτε απευθείας, αν η διεύθυνσή του είναι γνωστή, είτε με κατάλληλη δημοσίευση, δίνοντας στο εν λόγω πρόσωπο ή οντότητα την ευκαιρία να διατυπώσει παρατηρήσεις.

2. Το Συμβούλιο κοινοποιεί την απόφαση που αναφέρεται στο άρθρο 6 παράγραφος 2 στο ενδιαφερόμενο πρόσωπο ή οντότητα, μαζί με τους λόγους για την καταχώριση, είτε άμεσα, εάν η διεύθυνσή του είναι γνωστή, είτε με κατάλληλη δημοσίευση, δίνοντας στο εν λόγω πρόσωπο ή οντότητα την ευκαιρία να διατυπώσει παρατηρήσεις.

3. Εφόσον διατυπωθούν παρατηρήσεις ή προσκομιστούν ουσιώδη νέα στοιχεία, το Συμβούλιο επανεξετάζει την απόφασή του και ενημερώνει σχετικά το εν λόγω πρόσωπο ή οντότητα.

Άρθρο 8

1. Στο παράρτημα I περιλαμβάνονται οι λόγοι της καταχώρισης των απαριθμούμενων σε αυτό προσώπων και οντοτήτων, όπως καθορίζονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων.

2. Στο παράρτημα I περιλαμβάνονται επίσης, εφόσον είναι διαθέσιμες, οι πληροφορίες που παρέχονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων και που είναι αναγκαίες για την ταυτοποίηση των εν λόγω προσώπων και οντοτήτων. Προκειμένου περί προσώπων, οι πληροφορίες αυτές μπορούν να περιλαμβάνουν ονοματεπώνυμα και ψευδώνυμα, ημερομηνία και τόπο γέννησης, υπηκοότητα, αριθμούς διαβατηρίου και ταυτότητας, φύλο, διεύθυνση (αν είναι γνωστή) και ιδιότητα ή επάγγελμα. Προκειμένου περί οντοτήτων, οι πληροφορίες αυτές μπορούν να περιλαμβάνουν επωνυμίες, ημερομηνία και τόπο εγγραφής σε μητρώο, αριθμό μητρώου και έδρα δραστηριοτήτων. Στο παράρτημα I περιλαμβάνονται επίσης η ημερομηνία καταχώρισης σε κατάλογο από το Συμβούλιο Ασφαλείας των Ηνωμένων Εθνών ή την επιτροπή κυρώσεων.

3. Στο παράρτημα II αναγράφονται οι λόγοι της καταχώρισης των προσώπων και οντοτήτων που απαριθμούνται σε αυτό.

4. Στο παράρτημα II περιλαμβάνονται επίσης, εφόσον είναι διαθέσιμες, οι πληροφορίες που είναι απαραίτητες για την ταυτοποίηση των εν λόγω προσώπων ή οντοτήτων. Προκειμένου περί προσώπων, οι πληροφορίες αυτές μπορούν να περιλαμβάνουν ονοματεπώνυμα και ψευδώνυμα, ημερομηνία και τόπο γέννησης, υπηκοότητα, αριθμούς διαβατηρίου και ταυτότητας, φύλο, διεύθυνση (αν είναι γνωστή) και ιδιότητα ή επάγγελμα. Προκειμένου περί οντοτήτων, οι πληροφορίες αυτές μπορούν να περιλαμβάνουν επωνυμίες, τόπο και χρόνο εγγραφής σε μητρώο, αριθμό μητρώου και έδρα δραστηριοτήτων.

Άρθρο 9

1. Η παρούσα απόφαση επανεξετάζεται, τροποποιείται ή καταργείται κατά περίπτωση, ιδίως βάσει των σχετικών αποφάσεων του Συμβουλίου Ασφαλείας των Ηνωμένων Εθνών.

2. Τα μέτρα που αναφέρονται στο άρθρο 3 παράγραφος 2 εφαρμόζονται έως τις 12 Δεκεμβρίου 2017. Ανανεώνονται, ή τροποποιούνται κατά περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι τους.

▼B

Άρθρο 10

Η κοινή θέση 2008/369/ΚΕΠΠΑ καταργείται.

Άρθρο 11

Η παρούσα απόφαση ισχύει από την ημερομηνία της έκδοσής της.









▼M9

ΠΑΡΆΡΤΗΜΑ I

α) Κατάλογος προσώπων που αναφέρονται στο άρθρο 3 παράγραφος 1

▼M7

1. Eric BADEGE

Ημερομηνία γέννησης: 1971.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 31 Δεκεμβρίου 2012.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με την τελική έκθεση που εξέδωσε η Ομάδα Εμπειρογνωμόνων για τη Λαϊκή Δημοκρατία του Κονγκό στις 15 Νοεμβρίου 2012,«…ο αντισυνταγματάρχης Eric Badege έχει αναλάβει τον συντονισμό του κινήματος M23 στο Masisi και έχει τεθεί επικεφαλής των κοινών επιχειρήσεων…» από κοινού με έναν άλλο στρατιωτικό ηγέτη. Επιπλέον, «τον Αύγουστο [του 2012] διεξήχθη μια σειρά συντονισμένων επιθέσεων υπό την ηγεσία του αντισυνταγματάρχη Badege …που έδωσε στο Μ23 την ευκαιρία να αποσταθεροποιήσει σημαντικό μέρος της περιφέρειας Masisi». «Σύμφωνα με πρώην μαχητές, ο αντισυνταγματάρχης Badege…ενήργησε υπό τις εντολές του συνταγματάρχη Makenga κατά τον συντονισμό των επιθέσεων». Ως στρατιωτικός ηγέτης του κινήματος Μ23, ο Badege ευθύνεται για σοβαρές παραβιάσεις που αφορούν τη στοχοποίηση παιδιών ή γυναικών σε καταστάσεις ένοπλης σύγκρουσης. Σύμφωνα με την έκθεση της Ομάδας Εμπειρογνωμόνων, του Νοεμβρίου 2012, έχουν σημειωθεί αρκετά σοβαρά περιστατικά τυφλών επιθέσεων κατά αμάχων, συμπεριλαμβανομένων γυναικών και παιδιών. Από τον Μάιο του 2012, η ομάδα Raia Mutomboki, υπό την ηγεσία του Μ23, έχει σκοτώσει εκατοντάδες αμάχους σε μια σειρά συντονισμένων επιθέσεων. Τον Αύγουστο, ο Badege διεξήγαγε κοινές επιθέσεις στοχεύοντας αδιακρίτως και τον άμαχο πληθυσμό.Στην έκθεση που εξέδωσε η Ομάδα Εμπειρογνωμόνων τον Νοέμβριο σημειώνεται ότι οι εν λόγω επιθέσεις συντονίστηκαν από κοινού από τον Badege και τον συνταγματάρχη Makoma Semivumbi Jacques. Σύμφωνα με την έκθεση της Ομάδας Εμπειρογνωμόνων, οι τοπικοί ηγέτες του Masisi υποστήριξαν ότι ο Badege διέταξε τις ανωτέρω επιθέσεις της Raia Mutomboki, επιτόπου.

Σύμφωνα με άρθρο του Radio Okapi της 28ης Ιουλίου 2012«ο διοικητής του Masisi ανακοίνωσε αυτό το Σάββατο, 28 Ιουλίου, τη λιποταξία του διοικητή του 2ου τάγματος του 410ου συντάγματος των ενόπλων δυνάμεων της Λαϊκής Δημοκρατίας του Κονγκό (FARDC) από τη βάση του Nyabiondo, περίπου 30 χιλιόμετρα βορειοδυτικά της Goma στο βόρειο Kivu. Σύμφωνα με τον διοικητή, ο συνταγματάρχης Eric Badege και περισσότεροι από εκατό στρατιώτες κατευθύνθηκαν την Παρασκευή στην Rubaya, 80 χιλιόμετρα βορείως του Nyabiondo. Η πληροφορία έχει επιβεβαιωθεί από πολλές πηγές.» Σύμφωνα με άρθρο του BBC της 23ης Νοεμβρίου 2012, το Μ23 συγκροτήθηκε όταν πρώην μέλη του Εθνικού Κογκρέσου για την υπεράσπιση του Λαού (CNDP) που είχαν ενταχθεί στις FARDC άρχισαν να διαμαρτύρονται για τις δυσμενείς συνθήκες, τις ανεπαρκείς αποδοχές και την ελλιπή εφαρμογή της ειρηνευτικής συμφωνίας της 23ης Μαρτίου 2009 μεταξύ του CNDP και της ΛΔΚ που οδήγησε στην ενσωμάτωση του CNDP στις FARDC. Το Μ23 έχει εμπλακεί ενεργά σε στρατιωτικές επιχειρήσεις με σκοπό να αποκτήσει τον έλεγχο των ανατολικών επαρχιών της ΛΔΚ, σύμφωνα με την έκθεση που εξέδωσε η IPIS τον Νοέμβριο του 2012. Το Μ23 και οι FARDC έδωσαν μάχες για τον έλεγχο διαφόρων πόλεων και χωριών στην ανατολική ΛΔΚ στις 24 και 25 Ιουλίου 2012. Το Μ23 επιτέθηκε στις FARDC στο Rumangabo στις 26 Ιουλίου 2012. Το Μ23 εκδίωξε τις FARDC από την Kibumba στις 17 Νοεμβρίου 2012 και απέκτησε τον έλεγχο της Goma στις 20 Νοεμβρίου 2012. Σύμφωνα με την έκθεση της Ομάδας Εμπειρογνωμόνων του Νοεμβρίου 2012, αρκετοί πρώην μαχητές του Μ23 υποστηρίζουν ότι οι ηγέτες του Μ23 εκτέλεσαν με συνοπτικές διαδικασίες δεκάδες παιδιά που επιχείρησαν να δραπετεύσουν αφού στρατολογήθηκαν ως παιδιά-μαχητές του Μ23. Σύμφωνα με έκθεση που δημοσίευσε το Παρατηρητήριο Ανθρωπίνων Δικαιωμάτων (HRW) στις 11 Σεπτεμβρίου 2012, ένας δεκαοκτάχρονος άνδρας από τη Ρουάντα, ο οποίος δραπέτευσε αφού είχε στρατολογηθεί με τη βία στη Ρουάντα, κατέθεσε στο HRW ότι υπήρξε μάρτυρας της εκτέλεσης ενός δεκαεξάχρονου- αγοριού από τη μονάδα του Μ23 στην οποία ανήκε όταν προσπάθησε να δραπετεύσει τον Ιούνιο. Το αγόρι συνελήφθη και δολοφονήθηκε διά ξυλοδαρμού από μαχητές του Μ23 μπροστά σε άλλους στρατολογηθέντες.

Ένας από τους διοικητές του Μ23 που διέταξε τη δολοφονία φέρεται να είπε, αιτιολογώντας τη δολοφονία του αγοριού, στους υπόλοιπους στρατολογηθέντες «ήθελε να μας εγκαταλείψει». Επίσης, η έκθεση σημειώνει ότι μάρτυρες κατέθεσαν πως τουλάχιστον 33 νέοι στρατολογηθέντες και άλλοι μαχητές του Μ23 εκτελέστηκαν, με συνοπτικές διαδικασίες, όταν προσπάθησαν να διαφύγουν. Ορισμένοι δέθηκαν και πυροβολήθηκαν μπροστά σε άλλους στρατολογηθέντες για παραδειγματισμό. Ένας νέος στρατολογηθείς είπε στην HRW «όταν ήμασταν στο Μ23 μας έλεγαν ότι [είχαμε την επιλογή] είτε να μείνουμε μαζί τους είτε να πεθάνουμε. Πολλοί προσπάθησαν να δραπετεύσουν. Ορισμένοι συνελήφθησαν και αμέσως εκτελέστηκαν.».

2. Frank Kakolele BWAMBALE

(άλλως: α) Frank Kakorere, β) Frank Kakorere Bwambale, γ) Aigle Blanc (Λευκός Αετός))

Τίτλος: Στρατηγός των Ενόπλων Δυνάμεων της ΛΔΚ (FARDC).

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Αποχώρησε από το CNDP τον Ιανουάριο του 2008. Από τον Ιούνιο του 2011 κατοικεί στην Κινσάσα. Από το 2010, ο Kakolele έχει συμμετάσχει σε δραστηριότητες κατά τα φαινόμενα για λογαριασμό του Προγράμματος της κυβέρνησης της ΛΔΚ για τη σταθεροποίηση και την ανασυγκρότηση των ζωνών που εξέρχονται από τις ένοπλες συγκρούσεις (STAREC), συμπεριλαμβανομένης συμμετοχής σε αποστολή του STAREC στο Goma και στο Beni τον Μάρτιο 2011. Οι αρχές της ΛΔΚ τον συνέλαβαν τον Δεκέμβριο 2013 στο Beni, Επαρχία Βόρειου Kivu, για εικαζόμενη παρεμπόδιση της διαδικασίας αφοπλισμού, αποστράτευσης και επανένταξης.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρώην ηγέτης του RCD-ML ο οποίος ασκεί επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του RCD-ML, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003), και ο οποίος ενέχεται σε εμπόριο όπλων κατά παράβαση του εμπάργκο όπλων. Στρατηγός των Ενόπλων Δυνάμεων της ΛΔΚ (FARDC), χωρίς διορισμό από τον Ιούνιο του 2011. Αποχώρησε από το CNDP τον Ιανουάριο του 2008. Από τον Ιούνιο του 2011 κατοικεί στην Κινσάσα. Από το 2010, ο Kakolele έχει συμμετάσχει σε δραστηριότητες κατά τα φαινόμενα για λογαριασμό του Προγράμματος της κυβέρνησης της ΛΔΚ για τη σταθεροποίηση και την ανασυγκρότηση των ζωνών που εξέρχονται από τις ένοπλες συγκρούσεις (STAREC), συμπεριλαμβανομένης συμμετοχής σε αποστολή του STAREC στο Goma και στο Beni τον Μάρτιο 2011.

3. Gaston IYAMUREMYE

(άλλως: α) Byiringiro Victor Rumuli, β) Victor Rumuri, γ) Michel Byiringiro, δ) Rumuli)

Τίτλος: α) πρόεδρος της FDLR, β) Β' αντιπρόεδρος- της FDLR-FOCA.

Διεύθυνση: Από τον Δεκέμβριο του 2014 έχει ως βάση την Επαρχία Βόρειου Kivu.

Ημερομηνία γέννησης: 1948.

Τόπος γέννησης: α) Δήμος Musanze (Βόρεια Επαρχία), Ρουάντα, β) Ruhengeri, Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 1 Δεκεμβρίου 2010.

Λοιπές πληροφορίες: Ταξίαρχος.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με πολυάριθμες πηγές, και ιδίως με την Ομάδα Εμπειρογνωμόνων της επιτροπής κυρώσεων του ΣΑΗΕ κατά της ΛΔΚ, ο Gaston Iyamuremye είναι ο 2ος αντιπρόεδρος της FDLR και θεωρείται βασικό μέλος της στρατιωτικής και πολιτικής ηγεσίας της οργάνωσης αυτής. Διηύθυνε επίσης το γραφείο του Προέδρου της FDLR, Ignace Murwanashyaka, στην Kibua της ΛΔΚ έως τον Δεκέμβριο του 2009. πρόεδρος της FDLR και Β' αντιπρόεδρος της FDLR-FOCA. Από τον Ιούνιο του 2011 έχει ως βάση το Kalonge, στην επαρχία του βόρειου Kivu.

4. Innocent KAINA

(άλλως: α) Colonel Innocent Kaina, β) India Queen)

Τόπος γέννησης: Bunagana, περιφέρεια Rutshuru, ΛΔΚ

Ημερομηνία καταχώρησης στον κατάλογο του ΟΗΕ: 30 Νοεμβρίου 2012.

Λοιπές πληροφορίες: Στη Ρουάντα από τα τέλη του 2014.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Innocent Kaina είναι επί του παρόντος τομεάρχης στο Κίνημα της 23ης Μαρτίου (M23). Έχει διαπράξει και είναι υπεύθυνος για σοβαρές παραβιάσεις του διεθνούς δικαίου και των ανθρωπίνων δικαιωμάτων. Τον Ιούλιο του 2007, το στρατοδικείο της Κινσάσα έκρινε ότι ο Kaina είναι υπεύθυνος για εγκλήματα κατά της ανθρωπότητας που διαπράχθηκαν στην περιφέρεια Ituri μεταξύ Μαΐου 2003 και Δεκεμβρίου 2005. Αφέθηκε ελεύθερος το 2009 στο πλαίσιο της ειρηνευτικής συμφωνίας μεταξύ της κυβέρνησης του Κονγκό και του CNDP. Το 2009, εντός του FARDC, διέπραξε εκτελέσεις, απαγωγές και ακρωτηριασμούς στην περιοχή Masisi. Ως διοικητής υπό τις διαταγές του στρατηγού Ntaganda, πρωτοστάτησε στην ανταρσία του πρώην CNDP στην περιοχή Rutshuru τον Απρίλιο του 2012. Φρόντισε για την ασφάλεια των εξεγερμένων όταν απωθήθηκαν από το Masisi. Μεταξύ Μαΐου και Αυγούστου 2012, επέβλεπε τη στρατολόγηση και την εκπαίδευση περισσότερων από 150 παιδιών για την εξέγερση του M23, πυροβολώντας τα παιδιά που προσπάθησαν να δραπετεύσουν. Τον Ιούλιο του 2012 ταξίδεψε στις περιοχές Berunda και Degho για να κινήσει διαδικασίες επιστράτευσης και στρατολόγησης για το M23.

5. Jérôme KAKWAVU BUKANDE

(άλλως: α) Jérôme Kakwavu, β) Commandant Jérôme)

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Προήχθη σε στρατηγό των FARDC τον Δεκέμβριο του 2004. Από τον Ιούνιο του 2011 κρατείται στη φυλακή Makala της Κινσάσα. Στις 25 Μαρτίου 2011 ξεκίνησε η δίκη του Kakwavu στο Ανώτατο Στρατοδικείο της Κινσάσα, για εγκλήματα πολέμου. Τον Νοέμβριο του 2014, καταδικάστηκε από στρατιωτικό δικαστήριο της Λαϊκής Δημοκρατίας του Κονγκό σε δέκα έτη φυλάκισης για βιασμό, φόνο και βασανιστήρια.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρώην πρόεδρος του UCD/FAPC. Το FAPC ελέγχει παράνομους συνοριακούς σταθμούς μεταξύ Ουγκάντας και ΛΔΚ, σε μια ζωτική οδό διακίνησης όπλων. Ως πρόεδρος του FAPC άσκησε επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του FAPC, οι οποίες έχουν εμπλακεί σε εμπόριο όπλων και κατά συνέπεια σε παραβιάσεις του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ευθύνεται για τη στρατολόγηση και τη χρησιμοποίηση παιδιών στο Ituri το 2002. Συγκαταλέγεται μεταξύ των πέντε ανώτατων αξιωματικών των FARDC που έχουν κατηγορηθεί για σοβαρά εγκλήματα σεξουαλικής βίας, τις υποθέσεις των οποίων επισήμανε στην κυβέρνηση της χώρας το Συμβούλιο Ασφαλείας κατά την επίσκεψή του το 2009. Προήχθη σε στρατηγό των FARDC τον Δεκέμβριο του 2004. Από τον Ιούνιο του 2011 κρατείται στη φυλακή Makala της Κινσάσα. Στις 25 Μαρτίου 2011 ξεκίνησε η δίκη του Kakwavu στο Ανώτατο Στρατοδικείο της Κινσάσα, για εγκλήματα πολέμου.

6. Germain KATANGA

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Προήχθη σε στρατηγό των FARDC τον Δεκέμβριο του 2004. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 18 Οκτωβρίου 2007. Καταδικάστηκε τον Μάιο του 2014 από το Διεθνές Ποινικό Δικαστήριο σε 12ετή κάθειρξη για εγκλήματα πολέμου και εγκλήματα κατά της ανθρωπότητας. Επί του παρόντος βρίσκεται στη φυλακή στις Κάτω Χώρες.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Αρχηγός του FRPI. Ενέχεται σε μεταφορές όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ευθύνεται για τη στρατολόγηση και τη χρησιμοποίηση παιδιών στο Ituri από το 2002 έως το 2003. Προήχθη σε στρατηγό των FARDC τον Δεκέμβριο του 2004. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 18 Οκτωβρίου 2007. Η δίκη του άρχισε τον Νοέμβριο του 2009.

7. Thomas LUBANGA

Τόπος γέννησης: Ituri, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Συνελήφθη στην Κινσάσα τον Μάρτιο του 2005 για εμπλοκή του UPC/L σε καταπάτηση ανθρώπινων δικαιωμάτων. Μεταφέρθηκε στο ΔΠΔ στις 17 Μαρτίου 2006. Τον Μάρτιο του 2012, το ΔΠΔ του επέβαλε ποινή φυλάκισης 14 ετών. Στις 1 Δεκεμβρίου 2014, δικαστές προσφυγών του ΔΠΔ διατήρησαν την καταδίκη και την ποινή του Lubanga. Επί του παρόντος βρίσκεται στη φυλακή στις Κάτω Χώρες.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρόεδρος του UPC/L, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ευθύνεται για τη στρατολόγηση και τη χρησιμοποίηση παιδιών στο Ituri από το 2002 έως το 2003. Συνελήφθη στην Κινσάσα τον Μάρτιο του 2005 για εμπλοκή του UPC/L σε καταπάτηση ανθρώπινων δικαιωμάτων. Παραδόθηκε στο ΔΠΔ από τις αρχές της ΛΔΚ στις 17 Μαρτίου 2006. Η δίκη του άρχισε τον Ιανουάριο του 2009, με προβλεπόμενη περάτωση το 2011. Τον Μάρτιο του 2012, το ΔΠΔ του επέβαλε ποινή φυλάκισης 14 ετών. Άσκησε προσφυγή έναντι της απόφασης του δικαστηρίου.

8. Sultani MAKENGA

(άλλως: α) Makenga, Colonel Sultani, β) Makenga, Emmanuel Sultani)

Ημερομηνία γέννησης: 25 Δεκεμβρίου 1973.

Τόπος γέννησης: Rutshuru, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 13 Νοεμβρίου 2012.

Λοιπές πληροφορίες: Στρατιωτικός ηγέτης του κινήματος της 23ης Μαρτίου (M23), ομάδας που δρα στη Λαϊκή Δημοκρατία του Κονγκό. Στην Ουγκάντα από τα τέλη του 2014.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Sultani Makenga είναι στρατιωτικός ηγέτης του κινήματος της 23ης Μαρτίου (M23), ομάδας που δρα στη Λαϊκή Δημοκρατία του Κονγκό (ΛΔΚ). Ως ηγέτης του M23 (επίσης γνωστού ως Επαναστατικός Κονγκολεζικός Στρατός), ο Sultani Makenga έχει διαπράξει και είναι υπεύθυνος για σοβαρές παραβιάσεις του διεθνούς δικαίου, συμπεριλαμβανομένης της στοχοποίησης γυναικών και παιδιών σε ένοπλες συγκρούσεις, η οποία συνίσταται, μεταξύ άλλων, σε φόνους και ακρωτηριασμούς, σεξουαλική βία, απαγωγές και αναγκαστική εκτόπιση. Επίσης, είναι υπεύθυνος για παραβιάσεις του διεθνούς δικαίου που αφορούν τη δράση του M23 κατά τη στρατολόγηση ή τη χρησιμοποίηση παιδιών σε ένοπλες συγκρούσεις στη ΛΔΚ. Υπό τις διαταγές του Sultani Makenga, το M23 έχει διαπράξει εκτεταμένες θηριωδίες εναντίον αμάχων στη ΛΔΚ. Σύμφωνα με μαρτυρίες και εκθέσεις, οι μαχητές που ενεργούν υπό τις διαταγές του Sultani Makenga έχουν διαπράξει βιασμούς σε όλη την περιοχή Rutshuru κατά γυναικών και παιδιών, εκ των οποίων ορισμένα ήταν μόλις 8 ετών, ως μέρος της στρατηγικής εδραίωσης του ελέγχου της περιοχής Rutshuru. Υπό τις διαταγές του Makenga, το M23 έχει διεξαγάγει εκτεταμένες εκστρατείες καταναγκαστικής στρατολόγησης παιδιών στη ΛΔΚ και την ευρύτερη περιοχή, καθώς και εκτελέσεις, ακρωτηριασμούς και τραυματισμούς αρκετών παιδιών. Πολλά από τα παιδιά που στρατολογήθηκαν καταναγκαστικά ήταν κάτω των 15 ετών. Επίσης, έχουν υπάρξει αναφορές ότι ο Makenga προμηθεύεται οπλισμό και σχετικό υλικό κατά παράβαση των μέτρων που έχει λάβει η ΛΔΚ για την εφαρμογή του εμπάργκο οπλισμού, συμπεριλαμβανομένων των εγχώριων διατάξεων περί εισαγωγής και κατοχής οπλισμού και σχετικού υλικού. Η δράση του Makenga ως ηγέτη του M23 περιλαμβάνει σοβαρές παραβιάσεις του διεθνούς δικαίου και θηριωδίες κατά αμάχων στη ΛΔΚ, ενώ έχει επίσης επιδεινώσει τις συνθήκες ανασφάλειας, εκτοπισμού και σύγκρουσης στην περιοχή. Στρατιωτικός ηγέτης του κινήματος της 23ης Μαρτίου (M23), ομάδας που δρα στη Λαϊκή Δημοκρατία του Κονγκό.

9. Khawa Panga MANDRO

(άλλως: α) Kawa Panga, β) Kawa Panga Mandro, γ) Kawa Mandro, δ) Yves Andoul Karim, ε) Yves Khawa Panga Mandro, στ) Mandro Panga Kahwa, ζ) «Chief Kahwa», η) «Kawa»)

Ημερομηνία γέννησης: 20 Αυγούστου 1973.

Τόπος γέννησης: Bunia, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Φυλακίστηκε στην πόλη Bunia τον Απρίλιο του 2005 για την υπονόμευση της ειρηνευτικής διαδικασίας του Ituri. Συνελήφθη από τις αρχές του Κονγκό τον Οκτώβριο του 2005, αθωώθηκε από το Εφετείο της Kisangani, στη συνέχεια μεταφέρθηκε στις δικαστικές αρχές της Κινσάσα με νέες κατηγορίες σχετικά με εγκλήματα κατά της ανθρωπότητας και εγκλήματα πολέμου, ανθρωποκτονίας, διακεκριμένης επίθεσης και βιαιοπραγίας. Τον Αύγουστο του 2014, στρατιωτικό δικαστήριο της ΛΔΚ στο Kisangani τον καταδίκασε για εγκλήματα πολέμου και εγκλήματα κατά της ανθρωπότητας και του επέβαλε ποινή εννεατούς φυλάκισης και τον υποχρέωσε να καταβάλει περίπου 85 000 δολάρια στα θύματά του.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρώην πρόεδρος του PUSIC, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ευθύνεται για τη στρατολόγηση και τη χρησιμοποίηση παιδιών στο Ituri από το 2001 έως το 2002. Φυλακίστηκε στην πόλη Bunia τον Απρίλιο του 2005 για την υπονόμευση της ειρηνευτικής διαδικασίας του Ituri. Συνελήφθη από τις αρχές του Κονγκό τον Οκτώβριο του 2005, αθωώθηκε από το Εφετείο της Kisangani, στη συνέχεια μεταφέρθηκε στις δικαστικές αρχές της Κινσάσα με νέες κατηγορίες σχετικά με εγκλήματα κατά της ανθρωπότητας και εγκλήματα πολέμου, ανθρωποκτονίας, διακεκριμένης επίθεσης και βιαιοπραγίας. Από τον Ιούνιο του 2011 κρατείται στην κεντρική φυλακή Makala της Κινσάσα.

10. Callixte MBARUSHIMANA

Ημερομηνία γέννησης: 24 Ιουλίου 1963.

Τόπος γέννησης: Ndusu/Ruhengeri, Βόρεια Επαρχία, Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 3 Μαρτίου 2009.

Λοιπές πληροφορίες: Συνελήφθη στο Παρίσι στις 3 Οκτωβρίου 2010, βάσει εντάλματος του ΔΠΔ, για εγκλήματα πολέμου και εγκλήματα κατά της ανθρωπότητας που διαπράχθηκαν από στρατεύματα της FDLR στο βόρειο και νότιο Kivu το 2009 και μεταφέρθηκε στη Χάγη στις 25 Ιανουαρίου 2011, αλλά αφέθηκε ελεύθερος από το ΔΠΔ στα τέλη του 2011.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Εκτελεστικός γραμματέας της FDLR και αντιπρόεδρος του Γενικού Στρατιωτικού Επιτελείου της οργάνωσης μέχρι τη σύλληψή του. Πολιτικός/στρατιωτικός ηγέτης ξένης ένοπλης ομάδας στη Λαϊκή Δημοκρατία του Κονγκό, που εμποδίζει τον αφοπλισμό και τον οικειοθελή επαναπατρισμό ή την επανεγκατάσταση των μαχητών, σύμφωνα με την απόφαση 1857 (2008) OP 4 (β) του Συμβουλίου Ασφαλείας των ΗΕ. Συνελήφθη στο Παρίσι στις 3 Οκτωβρίου 2010, βάσει εντάλματος του ΔΠΔ, για εγκλήματα πολέμου και εγκλήματα κατά της ανθρωπότητας που διαπράχθηκαν από στρατεύματα της FDLR στο βόρειο και νότιο Kivu το 2009 και μεταφέρθηκε στη Χάγη στις 25 Ιανουαρίου 2011.

11. Iruta Douglas MPAMO

(άλλως: α) Doulas Iruta Mpamo, β) Mpano)

Διεύθυνση: Gisenyi, Ρουάντα (από τον Ιούνιο του 2011).

Ημερομηνία γέννησης: α) 28 Δεκεμβρίου 1965, β) 29 Δεκεμβρίου 1965.

Τόπος γέννησης: α) Bashali, Masisi, ΛΔΚ, β) Goma, ΛΔΚ, γ) Uvira, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Άγνωστης απασχόλησης μετά από τη συντριβή δύο εκ των αεροσκαφών που διαχειριζόταν η εταιρεία Great Lakes Business Company (GLBC).

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ιδιοκτήτης/διοικητής της Compagnie Aérienne des Grands Lacs και της Great Lakes Business Company, τα αεροσκάφη των οποίων χρησιμοποιούνταν για την παροχή βοήθειας σε ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003). Ευθύνεται επίσης για την απόκρυψη πληροφοριών σχετικών με πτήσεις και φορτία, προφανώς για να καταστεί δυνατή η παραβίαση του εμπάργκο όπλων. Άγνωστης απασχόλησης μετά από τη συντριβή δύο εκ των αεροσκαφών που διαχειριζόταν η εταιρεία Great Lakes Business Company (GLBC).

12. Sylvestre MUDACUMURA

(άλλως: α) Mupenzi Bernard, β) General Major Mupenzi, γ) General Mudacumura, δ) Radja)

Διεύθυνση: Δάσος Kikoma, κοντά στο Bogoyi, περιοχή Walikale, βόρειο Kivu, ΛΔΚ (από τον Ιούνιο του 2011).

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Στρατιωτικός διοικητής του FDLR-FOCA, επίσης πολιτικός 1ος αντιπρόεδρος και αρχηγός του Γενικού Επιτελείου του FOCA, συνδυάζοντας με αυτό τον τρόπο γενικά καθήκοντα στρατιωτικής και πολιτικής διοίκησης μετά από τις συλλήψεις των ηγετών του FDLR στην Ευρώπη. Από το 2014 η βάση του είναι το Στρατηγείο της FDLR στο Nganga, βόρειο Kivu.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Διοικητής της FDLR, ασκεί επιρροή στις πολιτικές της και διατηρεί το πρόσταγμα και τον έλεγχο των δραστηριοτήτων των δυνάμεων της FDLR, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Ο Mudacumura (ή οι άνθρωποί του) επικοινωνούσε τηλεφωνικώς με τον αρχηγό της FDLR, Murwanashyaka, στη Γερμανία, επίσης τη χρονική περίοδο της σφαγής του Busurungi τον Μάιο του 2009, καθώς και με τον στρατιωτικό διοικητή, ταγματάρχη Guillaume, κατά τη διάρκεια των επιχειρήσεων Umoja Wetu και Kimia II το 2009. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ήταν υπεύθυνος για 27 υποθέσεις στρατολόγησης και χρησιμοποίησης παιδιών από στρατεύματα υπό τις διαταγές του στο βόρειο Kivu από το 2002 έως το 2007. Στρατιωτικός διοικητής του FDLR-FOCA, επίσης πολιτικός 1ος αντιπρόεδρος και αρχηγός του Γενικού Επιτελείου του FOCA, συνδυάζοντας με αυτό τον τρόπο γενικά καθήκοντα στρατιωτικής και πολιτικής διοίκησης μετά από τις συλλήψεις των ηγετών του FDLR στην Ευρώπη.

13. Leodomir MUGARAGU

(άλλως: α) Manzi Leon, β) Leo Manzi)

Διεύθυνση: Στρατηγείο της FDLR στο δάσος Kikoma, Bogoyi, περιοχή Walikale, βόρειο Kivu, ΛΔΚ (από τον Ιούνιο του 2011).

Ημερομηνία γέννησης: α) 1954 β) 1953.

Τόπος γέννησης: α) Kigali, Ρουάντα, β) Rushashi, Βόρεια Επαρχία, Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 1 Δεκεμβρίου 2010.

Λοιπές πληροφορίες: Αρχηγός Επιτελείου του FDLR-FOCA, υπεύθυνος διοίκησης.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με μη εμπιστευτικές πληροφορίες και επίσημες αναφορές, ο Leodomir Mugaragu είναι Αρχηγός Επιτελείου των Forces Combattantes Abucunguzi/Combatant Force for the Liberation of Rwanda (FOCA), του ένοπλου βραχίονα της FDLR. Σύμφωνα με επίσημες αναφορές, ο Mugaragu είναι ανώτερος υπεύθυνος σχεδιασμού των στρατιωτικών επιχειρήσεων της FDLR στα ανατολικά εδάφη του Κονγκό. Αρχηγός Επιτελείου του FDLR-FOCA, υπεύθυνος διοίκησης.

14. Leopold MUJYAMBERE

(άλλως: α) Musenyeri, β) Achille, γ) Frere Petrus Ibrahim

Διεύθυνση: Nyakaleke (νοτιοανατολικά του Mwenga), Νότιο Kivu, ΛΔΚ.

Ημερομηνία γέννησης: α) 17 Μαρτίου 1962, β) Περί το 1966.

Τόπος γέννησης: Kigali, Ρουάντα

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 3 Μαρτίου 2009.

Λοιπές πληροφορίες: Από τα τέλη του 2014, αναπληρωτής διοικητής του FDLR-FOCA, με βάση το Nganga, βόρειο Kivu.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Διοικητής της δεύτερης μεραρχίας του FOCA/των Εφεδρικών Ταξιαρχιών (ένοπλο τμήμα της FDLR). Πολιτικός ηγέτης ξένης ένοπλης ομάδας στη Λαϊκή Δημοκρατία του Κονγκό, που εμποδίζει τον αφοπλισμό και τον οικειοθελή επαναπατρισμό και την επανεγκατάσταση των μαχητών, κατά παράβαση της απόφασης 1857 (2008) OP 4 (β) του Συμβουλίου Ασφαλείας. Σύμφωνα με στοιχεία που συγκέντρωσε η Ομάδα Εμπειρογνωμόνων της επιτροπής κυρώσεων του ΣΑΗΕ κατά της ΛΔΚ, τα οποία αναφέρονται λεπτομερώς στην έκθεσή της της 13ης Φεβρουαρίου 2008, κορίτσια που ελευθερώθηκαν από την εξουσία του FDLR-FOCA είχαν προηγουμένως απαχθεί και κακοποιηθεί σεξουαλικά. Από τα μέσα του 2007, το FDLR-FOCA, το οποίο προηγουμένως στρατολογούσε αγόρια στο τέλος της εφηβικής τους ηλικίας, στρατολογεί τώρα διά της βίας παιδιά από 10 ετών. Στη συνέχεια, τα μικρότερα χρησιμοποιούνται ως συνοδοί και τα μεγαλύτερα σε ηλικία παιδιά χρησιμοποιούνται ως στρατιώτες στην πρώτη γραμμή, κατά παράβαση της απόφασης 1857 (2008) OP 4 (δ) και (ε) του Συμβουλίου Ασφαλείας. Από τον Ιούνιο του 2011, Διοικητής του επιχειρησιακού τομέα του νότιου Kivu που τώρα αποκαλείται «Amazon» του FDLR/FOCA.

15. Jamil MUKULU

(άλλως: α) Steven Alirabaki, β) David Kyagulanyi, γ) Musezi Talengelanimiro, δ) Mzee Tutu, ε) Abdullah Junjuaka, στ) Alilabaki Kyagulanyi, ζ) Hussein Muhammad, η) Nicolas Luumu, θ) Professor Musharaf, ι) Talengelanimiro)

Τίτλος: α) Ηγέτης των Ενωμένων Δημοκρατικών Δυνάμεων (ADF) β) Διοικητής των Ενωμένων Δημοκρατικών Δυνάμεων

Ημερομηνία γέννησης: α) 1965, β) 1 Ιανουαρίου 1964.

Τόπος γέννησης: Χωριό Ntoke, επαρχία Ntenjeru, περιφέρεια Kayunga, Ουγκάντα

Ιθαγένεια: Ουγκαντέζικη.

Ημερομηνία καταχώρησης στον κατάλογο του ΟΗΕ: 12 Οκτωβρίου 2011.

Λοιπές πληροφορίες: Τα ίχνη του έχουν χαθεί από τα τέλη του 2014· πιστεύεται πάντως ότι βρίσκεται στο βόρειο Kivu, ΛΔΚ.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με μη εμπιστευτικές πληροφορίες και επίσημες αναφορές, συμπεριλαμβανομένων των εκθέσεων της Ομάδας Εμπειρογνωμόνων της επιτροπής κυρώσεων του ΣΑΗΕ για τη ΛΔΚ, ο κ. Jamil Mukulu είναι ο στρατιωτικός διοικητής των Ενωμένων Δημοκρατικών Δυνάμεων (ADF), μιας ξένης ένοπλης ομάδας που δρα στη ΛΔΚ και εμποδίζει τον αφοπλισμό και τον εκούσιο επαναπατρισμό ή επανεγκατάσταση των μαχητών των ADF, όπως περιγράφεται στην παράγραφο 4 στοιχείο β) της απόφασης 1857 (2008). Η Ομάδα Εμπειρογνωμόνων της επιτροπής κυρώσεων του ΣΑΗΕ για τη ΛΔΚ ανέφερε ότι ο Mukulu έχει διαδραματίσει ηγετικό ρόλο και έχει παράσχει υλική υποστήριξη στις Ενωμένες Δημοκρατικές Δυνάμεις (ADF), μια ένοπλη ομάδα που δρα στη ΛΔΚ. Σύμφωνα με διάφορες πηγές, περιλαμβανομένων των εκθέσεων της Ομάδας Εμπειρογνωμόνων της επιτροπής κυρώσεων του ΣΑΗΕ για τη ΛΔΚ, ο Jamil Mukulu συνέχισε επίσης να ασκεί επιρροή στις πολιτικές των ADF, να παρέχει χρηματοδότηση και να διατηρεί την άμεση διοίκηση και τον έλεγχο των επιτόπιων δραστηριοτήτων των δυνάμεων των ADF, συντονίζοντας μεταξύ άλλων τις επαφές με διεθνή τρομοκρατικά δίκτυα.

16. Ignace MURWANASHYAKA

(άλλως: Δρ Ignace)

Τίτλος: Dr.

Ημερομηνία γέννησης: 14 Μαΐου 1963.

Τόπος γέννησης: α) Butera, Ρουάντα, β) Ngoma, Butare, Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Συνελήφθη από τις γερμανικές αρχές στις 17 Νοεμβρίου 2009. Αντικαταστάθηκε από τον Gaston Iamuremye, γνωστό ως «Rumuli», ως πρόεδρος του FDLR-FOCA. Η δίκη του Murwanashyaka για εγκλήματα πολέμου και εγκλήματα κατά της ανθρωπότητας που διεπράχθησαν από στρατεύματα του FDLR-FOCA στη ΛΔΚ το 2008 και το 2009 άρχισε στις 4 Μαΐου 2011 ενώπιον γερμανικού δικαστηρίου.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρόεδρος του FDLR και ανώτατος αρχηγός των ενόπλων δυνάμεών του, ασκεί επιρροή στις πολιτικές του και διατηρεί τη διοίκηση και τον έλεγχο των δραστηριοτήτων των δυνάμεων της FDLR, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Διατηρούσε τηλεφωνική επικοινωνία με τους επιτόπου στρατιωτικούς διοικητές του FDLR, (μεταξύ άλλων κατά τη σφαγή του Busurungi τον Μάιο του 2009)· έδινε στρατιωτικές διαταγές στην ανώτατη διοίκηση· συμμετείχε στον συντονισμό της μεταβίβασης όπλων και πυρομαχικών σε μονάδες του FDLR και στη διαβίβαση ειδικών οδηγιών χρήσης· διαχειριζόταν μεγάλα χρηματικά ποσά προερχόμενα από την αθέμιτη πώληση φυσικών πόρων σε περιοχές υπό τον έλεγχο του FDLR. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, είχε την ευθύνη ως πρόεδρος και στρατιωτικός διοικητής του FDLR για τη στρατολόγηση και χρησιμοποίηση παιδιών από το FDLR στο Ανατολικό Κονγκό. Συνελήφθη από τις γερμανικές αρχές στις 17 Νοεμβρίου 2009. Αντικαταστάθηκε από τον Gaston Iamuremye, γνωστό ως «Rumuli», ως πρόεδρος του FDLR-FOCA. Η δίκη του Murwanashyaka για εγκλήματα πολέμου και εγκλήματα κατά της ανθρωπότητας που διεπράχθησαν από στρατεύματα του FDLR-FOCA στη ΛΔΚ το 2008 και το 2009 άρχισε στις 4 Μαΐου 2011 ενώπιον γερμανικού δικαστηρίου.

17. Straton MUSONI

(άλλως: IO Musoni)

Ημερομηνία γέννησης: α) 6 Απριλίου 1961, β) 4 Ιουνίου 1961.

Τόπος γέννησης: Mugambazi, Kigali, Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Συνελήφθη από τις γερμανικές αρχές στις 17 Νοεμβρίου 2009. Η δίκη του Musoni για εγκλήματα πολέμου και για εγκλήματα κατά της ανθρωπότητας που διεπράχθησαν από στρατεύματα του FDLR στη ΛΔΚ το 2008 και το 2009 άρχισε στις 4 Μαΐου 2011 ενώπιον γερμανικού δικαστηρίου. Αντικαταστάθηκε ως 1ος αντιπρόεδρος του FDLR από τον Sylvestre Mudacumura.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ως ηγέτης του FDLR, μιας ξένης ένοπλης ομάδας που δραστηριοποιείται στη ΛΔΚ, ο Musoni εμποδίζει τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις ομάδες αυτές, κατά παράβαση της απόφασης 1649 (2005). Συνελήφθη από τις γερμανικές αρχές στις 17 Νοεμβρίου 2009. Η δίκη του Musoni για εγκλήματα πολέμου και για εγκλήματα κατά της ανθρωπότητας που διεπράχθησαν από στρατεύματα του FDLR στη ΛΔΚ το 2008 και το 2009 άρχισε στις 4 Μαΐου 2011 ενώπιον γερμανικού δικαστηρίου. Αντικαταστάθηκε ως 1ος αντιπρόεδρος του FDLR από τον Sylvestre Mudacumura.

18. Jules MUTEBUTSI

(άλλως: α) Jules Mutebusi, β) Jules Mutebuzi, γ) Συνταγματάρχης Mutebutsi).

Ημερομηνία γέννησης: 1964.

Τόπος γέννησης: Minembwe Νότιο Kivu, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Πρώην Αναπληρωτής Περιφερειακός Στρατιωτικός Διοικητής FARDC της 10ης στρατιωτικής περιφέρειας τον Απρίλιο του 2004, ο οποίος αποστρατεύθηκε λόγω απείθειας. Συνελήφθη από τις αρχές της Ρουάντας τον Δεκέμβριο του 2007 όταν προσπάθησε να περάσει τα σύνορα προς τη ΛΔΚ. Από τότε ζει στο Kigali υπό καθεστώς περιορισμένης ελευθερίας (χωρίς δικαίωμα εξόδου από τη χώρα).

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ένωσε τις δυνάμεις του με άλλους αποστάτες του πρώην RCD-G για την κατάληψη της πόλης Bukavu με τη βία, τον Μάιο του 2004. Ενέχεται στην παραλαβή όπλων εκτός των δομών των FARDC και στον εφοδιασμό των ένοπλων και παραστρατιωτικών ομάδων που αναφέρονται στην παράγραφο 20 της απόφασης 1493 (2003) κατά παράβαση του εμπάργκο όπλων. Πρώην Αναπληρωτής Περιφερειακός Στρατιωτικός Διοικητής FARDC της 10ης στρατιωτικής περιφέρειας τον Απρίλιο του 2004, ο οποίος αποστρατεύθηκε λόγω απείθειας. Συνελήφθη από τις αρχές της Ρουάντας τον Δεκέμβριο του 2007 όταν προσπάθησε να περάσει τα σύνορα προς τη ΛΔΚ. Από τότε ζει στο Kigali υπό καθεστώς περιορισμένης ελευθερίας (χωρίς δικαίωμα εξόδου από τη χώρα).

19. Baudoin NGARUYE WA MYAMURO

(άλλως: Συνταγματάρχης Baudouin Ngaruye)

Τίτλος: Στρατιωτικός ηγέτης του κινήματος της 23ης Μαρτίου (M23).

Τίτλος: Ταξίαρχος.

Διεύθυνση: Rubavu/Mudende, Ρουάντα,

Ημερομηνία γέννησης: α) 1 Απριλίου 1978, β) 1978.

Τόπος γέννησης: α) Bibwe, ΛΔΚ β) Lusamambo, περιφέρεια Lubero, ΛΔΚ.

Ιθαγένεια: Κονγκολέζικη.

Αριθ. καταχώρισης στα εθνικά μητρώα: FARDC ID 1-78-09-44621-80.

Ημερομηνία καταχώρησης στον κατάλογο του ΟΗΕ: 30 Νοεμβρίου 2012.

Λοιπές πληροφορίες: Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014, ζει στο στρατόπεδο Ngoma, Ρουάντα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Τον Απρίλιο του 2012 ο Ngaruye ηγήθηκε της ανταρσίας του πρώην CNDP (Εθνικό Κογκρέσο για την Άμυνα του Λαού), η οποία είναι γνωστή και ως Κίνημα της 23ης Μαρτίου (M23), υπό τις διαταγές του στρατηγού Ntaganda. Επί του παρόντος είναι ο τρίτος πιο υψηλόβαθμος στρατιωτικός διοικητής στο M23. Η ομάδα εμπειρογνωμόνων για τη ΛΔΚ τον έχει προτείνει στο παρελθόν προς υπαγωγή στον κατάλογο, το 2008 και το 2009. Έχει διαπράξει και είναι υπεύθυνος για σοβαρές παραβιάσεις των ανθρωπίνων δικαιωμάτων και του διεθνούς δικαίου. Έχει στρατολογήσει και εκπαιδεύσει εκατοντάδες παιδιά την περίοδο 2008-2009 και κατά τα τέλη του 2010 για το M23. Έχει διαπράξει φόνους, ακρωτηριασμούς και απαγωγές, συχνά με θύματα γυναίκες. Είναι υπεύθυνος για εκτελέσεις και βασανιστήρια λιποτακτών του M23. Το 2009, ως μέλος των FARDC, διέταξε την εξόντωση όλων των ανδρών στο χωριό Shalio της περιοχής Walikale. Παρείχε επίσης όπλα, πυρομαχικά και μισθούς στις περιοχές Masisi και Walikale υπό τις άμεσες διαταγές του Ntaganda. Το 2010, οργάνωσε την αναγκαστική εκτόπιση πληθυσμών και την απαλλοτρίωση της περιοχής Lukopfu. Έχει εκτεταμένη συμμετοχή σε εγκληματικά δίκτυα εντός των FARDC, αποκομίζοντας κέρδη από το εμπόριο ορυκτών, γεγονός που προκάλεσε εντάσεις και βία με τον στρατηγό Innocent Zimurinda το 2011. Εισήλθε στη Δημοκρατία της Ρουάντα στο Gasizi/Rubavu στις 16.03.2013.

20. Mathieu, Chui NGUDJOLO

(άλλως: Cui Ngudjolo)

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Συνελήφθη από τη MONUC στην Bunia τον Οκτώβριο του 2003. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 7 Φεβρουαρίου 2008. Τον Δεκέμβριο του 2012, το ΔΠΔ τον αθώωσε από όλες τις κατηγορίες. Μετά την αποφυλάκισή του, κρατήθηκε από τις ολλανδικές αρχές και υπέβαλε αίτηση χορήγησης ασύλου στις Κάτω Χώρες. Η εισαγγελική αρχή άσκησε αναίρεση στην απόφαση του ΔΠΔ· οι ακροάσεις διεξήχθησαν τον Οκτώβριο του 2014 και η απόφαση εκκρεμεί από τον Δεκέμβριο του 2014.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Αρχηγός επιτελείου του FNI και πρώην αρχηγός επιτελείου του FRPI, ο οποίος ασκεί επιρροή στις πολιτικές και διατηρεί τη διοίκηση και τον έλεγχο των δραστηριοτήτων των δυνάμεων του FRPI, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003), και ο οποίος ενέχεται σε εμπόριο όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ήταν υπεύθυνος για τη στρατολόγηση και χρησιμοποίηση παιδιών κάτω των 15 ετών στο Ituri το 2006. Συνελήφθη από τη MONUC στην Bunia τον Οκτώβριο του 2003. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 7 Φεβρουαρίου 2008. Τον Δεκέμβριο του 2012, το ΔΠΔ τον αθώωσε από όλες τις κατηγορίες. Μετά την αποφυλάκισή του, κρατήθηκε από τις ολλανδικές αρχές και υπέβαλε αίτηση χορήγησης ασύλου στις Κάτω Χώρες.

21. Floribert Ngabu NJABU

(άλλως: α) Floribert Njabu Ngabu, β) Floribert Ndjabu, γ) Floribert Ngabu Ndjabu).

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Βρίσκεται σε κατ' οίκον περιορισμό στην Κινσάσα από τον Μάρτιο του 2005 για συμμετοχή του FNI σε περιπτώσεις καταπάτησης ανθρώπινων δικαιωμάτων. Μεταφέρθηκε στη Χάγη στις 27 Μαρτίου 2011 για να καταθέσει ως μάρτυρας στις δίκες των Germain Katanga και Mathieu Ngudjolo ενώπιον του ΔΠΔ. Υπέβαλε αίτηση χορήγησης ασύλου στις Κάτω Χώρες τον Μάιο του 2011. Τον Οκτώβριο του 2012, ολλανδικό δικαστήριο απέρριψε την αίτηση χορήγησης ασύλου· Τον Ιούλιο του 2014, απελάθηκε από τις Κάτω Χώρες στη ΛΔΚ, όπου είχε τεθεί υπό κράτηση.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρόεδρος του FNI, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Βρίσκεται σε κατ' οίκον περιορισμό στην Κινσάσα από τον Μάρτιο του 2005 για συμμετοχή του FNI σε περιπτώσεις καταπάτησης ανθρώπινων δικαιωμάτων. Μεταφέρθηκε στη Χάγη στις 27 Μαρτίου 2011 για να καταθέσει ως μάρτυρας στις δίκες των Germain Katanga και Mathieu Ngudjolo ενώπιον του ΔΠΔ. Υπέβαλε αίτηση χορήγησης ασύλου στις Κάτω Χώρες τον Μάιο του 2011. Τον Οκτώβριο του 2012, ολλανδικό δικαστήριο απέρριψε την αίτηση χορήγησης ασύλου· έχει ασκηθεί προσφυγή κατά της απόφασης.

22. Laurent NKUNDA

(άλλως: α) Nkunda Mihigo Laurent, β) Laurent Nkunda Bwatare, γ) Laurent Nkundabatware, δ) Laurent Nkunda Mahoro Batware, ε) Laurent Nkunda Batware, στ) Chairman, ζ) General Nkunda, η) Papa Six)

Ημερομηνία γέννησης: α) 6 Φεβρουαρίου 1967, β) 2 Φεβρουαρίου 1967.

Τόπος γέννησης: Rutshuru, Βόρειο Kivu, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Πρώην Στρατηγός του RCD-G. Ιδρυτής του Congrès national pour la défense du peuple (CNDP) το 2006, Ανώτερος αξιωματούχος του Rassemblement Congolais pour la Démocratie -Goma (RCD-G) μεταξύ 1998 — 2006, Αξιωματικός του Front patriotique rwandais (RPF) μεταξύ 1992-1998. Ο Laurent Nkunda συνελήφθη στη Ρουάντα από τις αρχές της χώρας τον Ιανουάριο του 2009 και εν συνεχεία αντικαταστάθηκε ως διοικητής του CNDP. Έκτοτε ζει στο Kigali της Ρουάντας, υπό κατ' οίκον περιορισμό. Η αίτηση της κυβέρνησης της ΛΔΚ για την έκδοση του Nkunda για εγκλήματα που διεπράχθησαν στην ανατολική ΛΔΚ απορρίφθηκε από τη Ρουάντα. Το 2010, η προσφυγή του Nkunda για παράνομη κράτηση απορρίφθηκε από το δικαστήριο του Gisenyi, το οποίο έκρινε ότι το θέμα πρέπει να εξετασθεί από στρατοδικείο. Οι δικηγόροι του Nkunda άσκησαν έφεση ενώπιον του Στρατοδικείου της Ρουάντας.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ένωσε τις δυνάμεις του με άλλους αποστάτες του πρώην RCD-G για την κατάληψη της πόλης Bukavu τον Μάιο του 2004. Παρέλαβε όπλα εκτός FARDC κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ήταν υπεύθυνος για 264 υποθέσεις στρατολόγησης και χρησιμοποίησης παιδιών από στρατεύματα υπό τις διαταγές του στο βόρειο Kivu από το 2002 έως το 2009. Πρώην Στρατηγός του RCD-G. Ιδρυτής του Congrès national pour la défense du peuple (CNDP) το 2006, Ανώτερος αξιωματούχος του Rassemblement Congolais pour la Démocratie -Goma (RCD-G) μεταξύ 1998 — 2006, Αξιωματικός του Front patriotique rwandais (RPF) μεταξύ 1992-1998. Ο Laurent Nkunda συνελήφθη στη Ρουάντα από τις αρχές της χώρας τον Ιανουάριο του 2009 και εν συνεχεία αντικαταστάθηκε ως διοικητής του CNDP. Έκτοτε ζει στο Kigali της Ρουάντας, υπό κατ' οίκον περιορισμό. Η αίτηση της κυβέρνησης της ΛΔΚ για την έκδοση του Nkunda για εγκλήματα που διεπράχθησαν στην ανατολική ΛΔΚ απορρίφθηκε από τη Ρουάντα. Το 2010, η προσφυγή του Nkunda για παράνομη κράτηση απορρίφθηκε από το δικαστήριο του Gisenyi, το οποίο έκρινε ότι το θέμα πρέπει να εξετασθεί από στρατοδικείο. Οι δικηγόροι του Nkunda κίνησαν διαδικασία ενώπιον του Στρατοδικείου της Ρουάντας. Εξακολουθεί να ασκεί κάποιον έλεγχο επί ορισμένων τμημάτων του CNDP.

23. Felicien NSANZUBUKIRE

(άλλως: Fred Irakeza)

Τίτλος: Αρχηγός του Α' Τάγματος του FDLR-FOCA, με βάση την περιοχή Uvira-Sange του Νότιου Kivu.

Διεύθυνση: Magunda, περιφέρεια Mwenga, Νότιο Kivu, ΛΔΚ (από τον Ιούνιο του 2011).

Ημερομηνία γέννησης: 1967.

Τόπος γέννησης: α) Murama, Kigali, Rwanda, β) Rubungo, Kigali, Rwanda, γ) Kinyinya, Kigali, Rwanda.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 1 Δεκεμβρίου 2010.

Λοιπές πληροφορίες: Μέλος του FDLR τουλάχιστον από το 1994, με δραστηριότητα στο Ανατολικό Κονγκό από τον Οκτώβριο του 1998.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Felicien Nsanzubukire επόπτευε και συντόνιζε τη διακίνηση πυρομαχικών και όπλων τουλάχιστον από τον Νοέμβριο του 2008 ως τον Απρίλιο του 2009 από την Ενωμένη Δημοκρατία της Τανζανίας μέσω της Λίμνης Τανγκανίκα προς μονάδες του FDLR εγκατεστημένες στις περιοχές Uvira και Fizi του νότιου Kivu. Αρχηγός του Α' Τάγματος του FDLR-FOCA, με βάση την περιοχή Uvira-Sange του Νότιου Kivu. Μέλος του FDLR τουλάχιστον από το 1994, με δραστηριότητα στο Ανατολικό Κονγκό από τον Οκτώβριο του 1998.

24. Pacifique NTAWUNGUKA

(άλλως: α) Pacifique Ntawungula, β) Colonel Omega, γ) Nzeri, δ) Israel)

Τίτλος: Διοικητής, Επιχειρησιακός Τομέας «SONOKI» του Βόρειου Kivu του FDLR-FOCA.

Διεύθυνση: Goma, ΛΔΚ (από τον Ιούνιο του 2011).

Ημερομηνία γέννησης: α) 1 Ιανουαρίου 1964, β) Περίπου το 1964.

Τόπος γέννησης: Gaseke, Επαρχία Gisenyi, Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 3 Μαρτίου 2009.

Λοιπές πληροφορίες: Έλαβε στρατιωτική εκπαίδευση στην Αίγυπτο. Από το τέλος του 2014 έχει ως βάση την περιοχή Tongo στο βόρειο Kívu.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Διοικητής της Α' Μεραρχίας του FOCA (ένοπλο τμήμα του FDLR). Πολιτικός ηγέτης ξένης ένοπλης ομάδας στη Λαϊκή Δημοκρατία του Κονγκό, που εμποδίζει τον αφοπλισμό και τον οικειοθελή επαναπατρισμό και την επανεγκατάσταση των μαχητών, κατά παράβαση της απόφασης 1857 (2008) OP 4 (β) του Συμβουλίου Ασφαλείας. Σύμφωνα με στοιχεία που συγκέντρωσε η Ομάδα Εμπειρογνωμόνων της επιτροπής κυρώσεων του ΣΑΗΕ κατά της ΛΔΚ, τα οποία αναφέρονται λεπτομερώς στην έκθεσή της της 13ης Φεβρουαρίου 2008, κορίτσια που ελευθερώθηκαν από την εξουσία του FDLR-FOCA είχαν προηγουμένως απαχθεί και κακοποιηθεί σεξουαλικά. Από τα μέσα του 2007, το FDLR-FOCA, το οποίο προηγουμένως στρατολογούσε αγόρια στο τέλος της εφηβικής τους ηλικίας, στρατολογεί τώρα διά της βίας παιδιά από 10 ετών. Στη συνέχεια, τα μικρότερα χρησιμοποιούνται ως συνοδοί και τα μεγαλύτερα σε ηλικία παιδιά χρησιμοποιούνται ως στρατιώτες στην πρώτη γραμμή, κατά παράβαση της απόφασης 1857 (2008) OP 4 (δ) και (ε) του Συμβουλίου Ασφαλείας. Έλαβε στρατιωτική εκπαίδευση στην Αίγυπτο.

25. James NYAKUNI

Ιθαγένεια: Ουγκαντέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Εμπορικός συνεταιρισμός με τον Jerome Kakwavu, ιδίως για λαθρεμπόριο διαμέσου των συνόρων ΛΔΚ/Ουγκάντας, επίσης δε υποψίες για λαθρεμπόριο όπλων και στρατιωτικού υλικού με φορτηγά στα οποία δεν γίνονται έλεγχοι. Παραβίαση του εμπάργκο όπλων και εφοδιασμός των ενόπλων και παραστρατιωτικών ομάδων που αναφέρονται στην παράγραφο 20 της απόφασης 1493 (2003), συμπεριλαμβανομένης της οικονομικής βοήθειας που τους επιτρέπει να εκτελούν στρατιωτικές επιχειρήσεις.

26. Stanislas NZEYIMANA

(άλλως: α) Deogratias Bigaruka Izabayo, β) Izabayo Deo, γ) Jules Mateso Mlamba, δ) Bigaruka, ε) Bigurura)

Τίτλος: Υπαρχηγός FDLR -FOCA.

Διεύθυνση: Mukobervwa, Βόρειο Kivu, ΛΔΚ (από τον Ιούνιο του 2011).

Ημερομηνία γέννησης: α) 1 Ιανουαρίου 1966 β) 28 Αυγούστου 1966 γ) Περίπου το 1967.

Τόπος γέννησης: Mugusa (Butare), Ρουάντα.

Ιθαγένεια: Ρουαντέζικη.

Ημερομηνία καταχώρησης στον κατάλογο του ΟΗΕ: 3 Μαρτίου 2009.

Λοιπές πληροφορίες: Εξαφανίστηκε ενώ βρισκόταν στην Τανζανία στις αρχές του 2013. Τα ίχνη του έχουν χαθεί από τα τέλη του 2014.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Υπαρχηγός του FOCA (ένοπλο τμήμα του FDLR). Πολιτικός ηγέτης ξένης ένοπλης ομάδας στη Λαϊκή Δημοκρατία του Κονγκό, που εμποδίζει τον αφοπλισμό και τον οικειοθελή επαναπατρισμό και την επανεγκατάσταση των μαχητών, κατά παράβαση της απόφασης 1857 (2008) OP 4 (β) του Συμβουλίου Ασφαλείας. Σύμφωνα με στοιχεία που συγκέντρωσε η Ομάδα Εμπειρογνωμόνων της επιτροπής κυρώσεων του ΣΑΗΕ κατά της ΛΔΚ, τα οποία αναφέρονται λεπτομερώς στην έκθεσή της της 13ης Φεβρουαρίου 2008, κορίτσια που ελευθερώθηκαν από την εξουσία του FDLR-FOCA είχαν προηγουμένως απαχθεί και κακοποιηθεί σεξουαλικά. Από τα μέσα του 2007, το FDLR-FOCA, το οποίο προηγουμένως στρατολογούσε αγόρια στο τέλος της εφηβικής τους ηλικίας, στρατολογεί τώρα διά της βίας παιδιά από 10 ετών. Στη συνέχεια, τα μικρότερα χρησιμοποιούνται ως συνοδοί και τα μεγαλύτερα σε ηλικία παιδιά χρησιμοποιούνται ως στρατιώτες στην πρώτη γραμμή, κατά παράβαση της απόφασης 1857 (2008) OP 4 (δ) και (ε) του Συμβουλίου Ασφαλείας.

27. Dieudonné OZIA MAZIO

(άλλως: α) Ozia Mazio, β) Omari, γ) Mr Omari)

Ημερομηνία γέννησης: 6 Ιουνίου 1949.

Τόπος γέννησης: Ariwara, ΛΔΚ

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Ενώ ήταν πρόεδρος της Fédération des entreprises congolaises (FEC) στην περιοχή Aru, ο Dieudonné OZIA MAZIO πιστεύεται ότι απεβίωσε στην Ariwara στις 23 Σεπτεμβρίου 2008

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Χρηματοοικονομικοί σχεδιασμοί με τον Jerome Kakwavu και το FAPC και λαθρεμπόριο όπλων διαμέσου των συνόρων ΛΔΚ/Ουγκάντας, που επιτρέπουν τη διάθεση εφοδίων και μετρητών στον Jerome Kakwavu και τα στρατεύματά του. Παραβίαση του εμπάργκο όπλων και εφοδιασμός των ενόπλων και παραστρατιωτικών ομάδων που αναφέρονται στην παράγραφο 20 της απόφασης 1493 (2003). Ενώ ήταν πρόεδρος της Fédération des entreprises congolaises (FEC) στην περιοχή Aru, ο Dieudonné OZIA MAZIO πιστεύεται ότι απεβίωσε στην Ariwara στις 23 Σεπτεμβρίου 2008

28. Jean-Marie Lugerero RUNIGA

(άλλως: Jean-Marie Rugerero)

Τίτλος: πρόεδρος της M23.

Διεύθυνση: Rubavu/Mudende, Ρουάντα.

Ημερομηνία γέννησης: α) Περίπου το 1960, β) 9 Σεπτεμβρίου 1966.

Τόπος γέννησης: Bukavu, ΛΔΚ.

Ημερομηνία καταχώρησης στον κατάλογο του ΟΗΕ: 31 Δεκεμβρίου 2012.

Λοιπές πληροφορίες: Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014 κατοικεί στη Ρουάντα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ένα έγγραφο με ημερομηνία 9 Ιουλίου 2012 και υπογεγραμμένο από τον ηγέτη του Μ23 Sultani Makenga ορίζει τον Runiga συντονιστή της πολιτικής πτέρυγας του Μ23. Σύμφωνα με το έγγραφο, ο διορισμός του Runiga έγινε με σκοπό την ενίσχυση της προβολής των θέσεων του Μ23. Αναρτήσεις στον ιστότοπο της ομάδας χαρακτηρίζουν τον Runiga «Πρόεδρο» του Μ23. Ο ηγετικός του ρόλος επιβεβαιώνεται από την έκθεση της ομάδας εμπειρογνωμόνων του Νοεμβρίου του 2012, στην οποία ο Runiga χαρακτηρίζεται ως ο«ηγέτης του Μ23». Σύμφωνα με άρθρο του Associated Press στις 13 Δεκεμβρίου 2012, ο Runiga έδωσε στο Associated Press κατάλογο με τα αιτήματα που σκόπευε να υποβάλει στη κυβέρνηση της ΛΔΚ. Ανάμεσα στα αιτήματα ήταν η παραίτηση του Kabila και η διάλυση της Εθνικής Συνέλευσης. Ο Runiga δήλωσε ότι, ευκαιρίας δοθείσης, το Μ23 θα μπορούσε να ανακαταλάβει τη Goma. «Και αυτή τη φορά δεν θα υποχωρήσουμε» δήλωσε o Runiga στο Associated Press. Επιπλέον, επισήμανε ότι προϋπόθεση για την επανέναρξη των διαπραγματεύσεων είναι η εκ νέου ανάληψη του ελέγχου της Goma από την πολιτική πτέρυγα του Μ23. «Θεωρώ τα μέλη μας που βρίσκονται στην Καmpala ως αντιπροσώπους μας. Σύντομα θα βρεθώ και εγώ εκεί. Περιμένω να οργανωθούν τα πράγματα και όταν φτάσει ο Kabila θα πάω και εγώ» δήλωσε ο Runiga. Σύμφωνα με άρθρο της εφημερίδας «Le Figaro» της 26ης Νοεμβρίου 2012, ο Runiga συναντήθηκε με τον Πρόεδρο Kabila της ΛΔΚ στις 24 Νοεμβρίου 2012 προκειμένου να ξεκινήσουν τις συζητήσεις. Σε ξεχωριστή συνέντευξή του στην ίδια εφημερίδα, ο Runiga δήλωσε ότι «το Μ23 αποτελείται κυρίως από πρώην στρατιωτικούς των FARDC οι οποίοι λιποτάκτησαν διαμαρτυρόμενοι για τη μη εφαρμογή των συμφωνιών της 23ης Μαρτίου 2009».

Πρόσθεσε δε ότι «οι στρατιώτες του Μ23 είναι λιποτάκτες των ενόπλων δυνάμεων που έφυγαν με τα όπλα τους στα χέρια. Πρόσφατα ανακτήσαμε σημαντικό οπλισμό από στρατιωτική βάση της Bunagana. Μέχρι στιγμής, αυτό μας καθιστά ικανούς να ανακτούμε καθημερινά εδάφη και να αναχαιτίζουμε τις επιθέσεις των FARDC.Η επανάστασή μας είναι κονγκολέζικη υπό την ηγεσία Κονγκολέζων και προς όφελος του λαού του Κονγκό». Σύμφωνα με άρθρο του Reuters της 22ας Νοεμβρίου 2012, ο Runiga δήλωσε ότι το Μ23 είχε την ικανότητα να παραμείνει στην Goma μετά την ενίσχυση των δυνάμεων του από Κονγκολέζους στρατιώτες που στασίασαν κατά των FARDC: «Πρώτον, διαθέτουμε έναν πειθαρχημένο στρατό και επιπλέον στρατιώτες των FARDC έχουν εισχωρήσει στις τάξεις μας. Είναι αδέλφια μας, θα επανεκπαιδευτούν και θα επανενταχθούν και κατόπιν θα συνεργαστούμε μαζί τους». Σύμφωνα με άρθρο που δημοσιεύτηκε στην εφημερίδα «The Guardian» στις 27 Νοεμβρίου 2012, ο Runiga δήλωσε ότι το Μ23 θα αρνηθεί να υπακούσει στο κάλεσμα των περιφερειακών ηγετών της Διεθνούς διάσκεψης για την Περιοχή των Μεγάλων Λιμνών για αποχώρηση από τη Goma προκειμένου να ανοίξει ο δρόμος προς τις ειρηνευτικές συνομιλίες. Αντιθέτως, ο Runiga δήλωσε ότι η αποχώρηση του Μ23 από την Goma θα είναι το αποτέλεσμα και όχι προϋπόθεση των διαπραγματεύσεων. Σύμφωνα με την τελική έκθεση της ομάδας των εμπειρογνωμόνων της 15ης Νοεμβρίου 2012, ο Runiga ηγήθηκε αντιπροσωπείας που ταξίδεψε στην Kampala της Ουγκάντας στις 29 Ιουλίου 2012 και ολοκλήρωσε τη σύνταξη της ατζέντας 21 σημείων του κινήματος Μ23 ενόψει των αναμενόμενων διαπραγματεύσεων στο πλαίσιο της Διεθνούς διάσκεψης για την Περιοχή των Μεγάλων Λιμνών. Σύμφωνα με άρθρο του BBC της 23ης Νοεμβρίου 2012, το Μ23 συγκροτήθηκε όταν πρώην μέλη του Εθνικού Κογκρέσου για την υπεράσπιση του Λαού (CNDP) που είχαν ενταχθεί στις FARDC άρχισαν να διαμαρτύρονται για τις δυσμενείς συνθήκες, τις ανεπαρκείς αποδοχές και την ελλιπή εφαρμογή της ειρηνευτικής συμφωνίας της 23ης Μαρτίου 2009 μεταξύ του CNDP και της ΛΔΚ που οδήγησε στην ενσωμάτωση του CNDP στις FARDC.

Το Μ23 έχει εμπλακεί ενεργά σε στρατιωτικές επιχειρήσεις με σκοπό να αποκτήσει τον έλεγχο των ανατολικών επαρχιών της ΛΔΚ, σύμφωνα με την έκθεση που εξέδωσε η IPIS τον Νοέμβριο του 2012. Το Μ23 και οι FARDC έδωσαν μάχες για τον έλεγχο διαφόρων πόλεων και χωριών στην ανατολική ΛΔΚ στις 24 και 25 Ιουλίου 2012. Το Μ23 επιτέθηκε στις FARDC στο Rumangabo στις 26 Ιουλίου 2012. Το Μ23 εκδίωξε τις FARDC από την Kibumba στις 17 Νοεμβρίου 2012 και απέκτησε τον έλεγχο της Goma στις 20 Νοεμβρίου 2012. Σύμφωνα με την έκθεση της Ομάδας Εμπειρογνωμόνων του Νοεμβρίου 2012, αρκετοί πρώην μαχητές του Μ23 υποστηρίζουν ότι οι ηγέτες του Μ23 εκτέλεσαν με συνοπτικές διαδικασίες δεκάδες παιδιά που επιχείρησαν να δραπετεύσουν αφού στρατολογήθηκαν ως παιδιά-μαχητές του Μ23. Σύμφωνα με έκθεση που δημοσίευσε το Παρατηρητήριο Ανθρωπίνων Δικαιωμάτων (HRW) στις 11 Σεπτεμβρίου 2012, ένας δεκαοκτάχρονος άνδρας από τη Ρουάντα, ο οποίος δραπέτευσε αφού είχε στρατολογηθεί με τη βία στη Ρουάντα, κατέθεσε στο HRW ότι υπήρξε μάρτυρας της εκτέλεσης ενός δεκαεξάχρονου- αγοριού από τη μονάδα του Μ23 στην οποία ανήκε όταν προσπάθησε να δραπετεύσει τον Ιούνιο. Το αγόρι συνελήφθη και δολοφονήθηκε διά ξυλοδαρμού από μαχητές του Μ23 μπροστά σε άλλους στρατολογηθέντες. Ένας από τους διοικητές του Μ23 που διέταξε τη δολοφονία φέρεται να είπε, αιτιολογώντας τη δολοφονία του αγοριού, στους υπόλοιπους στρατολογηθέντες «ήθελε να μας εγκαταλείψει». Επίσης, η έκθεση σημειώνει ότι μάρτυρες κατέθεσαν πως τουλάχιστον 33 νέοι στρατολογηθέντες και άλλοι μαχητές του Μ23 εκτελέστηκαν, με συνοπτικές διαδικασίες, όταν προσπάθησαν να διαφύγουν. Ορισμένοι δέθηκαν και πυροβολήθηκαν μπροστά σε άλλους στρατολογηθέντες για παραδειγματισμό. Ένας νέος στρατολογηθείς είπε στην HRW «όταν ήμασταν στο Μ23 μας έλεγαν ότι [είχαμε την επιλογή] είτε να μείνουμε μαζί τους είτε να πεθάνουμε. Πολλοί προσπάθησαν να δραπετεύσουν. Ορισμένοι συνελήφθησαν και αμέσως εκτελέστηκαν». Εισήλθε στη Δημοκρατία της Ρουάντα στο Gasizi/Rubavu στις 16 Μαρτίου 2013.

29. Ntabo Ntaberi SHEKA

Τίτλος: Γενικός διοικητής, οργάνωση Nduma Defence of Congo, ομάδα Mayi Mayi Sheka

Ημερομηνία γέννησης: 4 Απριλίου 1976.

Τόπος γέννησης: Περιφέρεια Walikale, ΛΔΚ

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 28 Νοεμβρίου 2011.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Ntabo Ntaberi Sheka, Γενικός Διοικητής του πολιτικού σκέλους της Mayi Mayi Sheka, είναι ο πολιτικός αρχηγός μιας κονγκολέζικης ένοπλης ομάδας που εμποδίζει τον αφοπλισμό, την αποστράτευση και την επανένταξη των μαχητών. Η Mayi Mayi Sheka είναι παραστρατιωτική ομάδα με έδρα το Κονγκό που δρα από βάσεις στην περιφέρεια Walikale στην ανατολική ΛΔΚ. Η ομάδα Mayi Mayi Sheka έχει κάνει επιθέσεις σε ορυχεία στην ανατολική ΛΔΚ, έχει καταλάβει τα ορυχεία Bisiye και έχει αποσπάσει με εκβιασμούς ποσά από ντόπιους. Ο Ntabo Ntaberi Sheka έχει επίσης διαπράξει σοβαρές παραβιάσεις του διεθνούς δικαίου που στρέφονται κατά παιδιών. Ο Ntabo Ntaberi Sheka σχεδίασε και οργάνωσε σειρά επιθέσεων στην περιοχή Walikale από τις 30 Ιουλίου ως τις 2 Αυγούστου 2010, για να τιμωρηθεί ο τοπικός πληθυσμός που κατηγορείται ότι συνεργάσθηκε με τις κυβερνητικές δυνάμεις του Κονγκό. Κατά τη διάρκεια αυτών των επιθέσεων, παιδιά βιάσθηκαν και απήχθησαν, υποχρεώθηκαν σε καταναγκαστική εργασία και υπεβλήθησαν σε βάναυση, απάνθρωπη και ταπεινωτική μεταχείριση. Επίσης, η παραστρατιωτική ομάδα Mayi Mayi Sheka στρατολογεί διά της βίας αγόρια και έχει στις τάξεις της παιδιά από δίκτυα στρατολόγησης.

30. Bosco TAGANDA

(άλλως: α) Bosco Ntaganda, β) Bosco Ntagenda, γ) General Taganda, δ) Lydia, ε) Terminator, στ) Tango Romeo (κωδικός κλήσης), ζ) Romeo (κωδικός κλήσης), η) Major)

Διεύθυνση: Goma, ΛΔΚ (τον Ιούνιο του 2011).

Ημερομηνία γέννησης: μεταξύ 1973 και 1974.

Τόπος γέννησης: Bigogwe, Ρουάντα.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Γεννημένος στη Ρουάντα, μετακόμισε στη Nyamitaba, στην περιοχή Masisi, στο βόρειο Kivu, όταν ήταν παιδί. Διορίστηκε ταξίαρχος των FARDC της ΛΔΚ με προεδρικό διάταγμα στις 11 Δεκεμβρίου 2004, μετά από τις ειρηνευτικές συμφωνίες του Ituri. Πρώην αρχηγός επιτελείου του CNDP, έγινε στρατιωτικός αρχηγός του CNDP, μετά τη σύλληψη του Laurent Nkunda τον Ιανουάριο του 2009. Από τον Ιανουάριο του 2009, de facto αναπληρωτής διοικητής των διαδοχικών επιχειρήσεων «Umoja Wetu», «Kimia II» και «Amani Leo» κατά του FDLR στο βόρειο και νότιο Kivu. Εισήλθε στη Ρουάντα τον Μάρτιο του 2013 και παραδόθηκε οικειοθελώς στους αξιωματούχους του ΔΠΔ στο Kigali στις 22 Μαρτίου. Ακολούθησε η μεταγωγή του στο ΔΠΔ στη Χάγη, Κάτω Χώρες. Στις 9 Ιουνίου 2014, το ΔΠΔ επιβεβαίωσε 13 κατηγορίες εγκλημάτων πολέμου και πέντε κατηγορίες εγκλημάτων κατά της ανθρωπότητας εις βάρος του· η δίκη έχει προγραμματισθεί να αρχίσει στις 2 Ιουνίου 2015.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Στρατιωτικός Διοικητής του UPC/L, ο οποίος ασκεί επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του UPC/L, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Διορίστηκε στρατηγός των FARDC τον Δεκέμβριο του 2004, αρνήθηκε όμως να δεχθεί την προαγωγή αυτή, και έτσι έμεινε εκτός FARDC. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για τη στρατολόγηση και χρησιμοποίηση παιδιών στο Ituri το 2002 και 2003, άμεσα ή/και ως υπεύθυνος διοικητής για 155 περιπτώσεις στρατολόγησης και χρησιμοποίησης παιδιών στο Βόρειο Kivu μεταξύ 2002 και 2009. Ως Αρχηγός Επιτελείου του CNDP, ευθύνεται άμεσα και ως διοικητής για τη σφαγή στην Kiwanja (Νοέμβριος 2008). Γεννημένος στη Ρουάντα, μετακόμισε στη Nyamitaba, στην περιοχή Masisi, στο βόρειο Kivu, όταν ήταν παιδί. Από τον Ιούνιο του 2011 διαμένει στο Goma και είναι ιδιοκτήτης μεγάλων αγροκτημάτων στο Ngungu, στην περιοχή Masisi στο βόρειο Kivu. Διορίστηκε ταξίαρχος των FARDC της ΛΔΚ με προεδρικό διάταγμα στις 11 Δεκεμβρίου 2004, μετά από τις ειρηνευτικές συμφωνίες του Ituri. Πρώην αρχηγός επιτελείου του CNDP, έγινε στρατιωτικός αρχηγός του CNDP, μετά τη σύλληψη του Laurent Nkunda τον Ιανουάριο του 2009. Από τον Ιανουάριο του 2009, de facto αναπληρωτής διοικητής των διαδοχικών επιχειρήσεων «Umoja Wetu», «Kimia II» και «Amani Leo» κατά του FDLR στο βόρειο και νότιο Kivu. Εισήλθε στη Ρουάντα τον Μάρτιο του 2013 και παραδόθηκε οικειοθελώς στους αξιωματούχους του ΔΠΔ στο Kigali στις 22 Μαρτίου. Ακολούθησε η μεταγωγή του στο ΔΠΔ στη Χάγη και στις 26 Μαρτίου του απαγγέλθηκαν οι κατηγορίες κατά την πρώτη ακρόαση.

31. Innocent ZIMURINDA

(άλλως: Zimulinda)

Τίτλος: α) Διοικητής της ταξιαρχίας M23,

Βαθμός: Συνταγματάρχης, β) Συνταγματάρχης στις FARDC.

Διεύθυνση: Rubavu, Mudende.

Ημερομηνία γέννησης: α)1η Σεπτεμβρίου 1972, β) Περίπου το 1975, γ)16 Μαρτίου 1972.

Τόπος γέννησης: α) Ngungu, Περιφέρεια Masisi, Βόρειο Kivu, ΛΔΚ, β) Masisi, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Δεκεμβρίου 2010.

Λοιπές πληροφορίες: Προσχώρησε στις FARDC το 2009 ως αντισυνταγματάρχης, διοικητής ταξιαρχίας στην επιχείρηση Kimia II των FARDC, με βάση στην περιοχή Ngungu. Τον Ιούλιο του 2009, ο Zimurinda προήχθη σε συνταγματάρχη και έγινε τομεακός διοικητής των FARDC στο Ngungu και εν συνεχεία στο Kitchanga στις επιχειρήσεις Kimia II και Amani Leo των FARDC. Ενώ ο Zimurinda δεν εμφανιζόταν στο προεδρικό διάταγμα της 31ης Δεκεμβρίου 2010 της ΛΔΚ για το διορισμό ανώτατων αξιωματούχων των FARDC, ο Zimurinda διατήρησε de facto τη διοικητική του θέση στον 22ο τομέα των FARDC στο Kitchanga και φέρει τον νέο βαθμό των FARDC και την αντίστοιχη στολή. Τον Δεκέμβριο του 2010 καταγγέλθηκαν σε εκθέσεις που βασίζονται σε δημόσια προσιτές πηγές δραστηριότητες στρατολόγησης που διεξήχθησαν από άτομα υπό τις διαταγές του Zimurinda. Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014 κατοικεί στο στρατόπεδο Ngoma, Ρουάντα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με πολλές πηγές, ο αντισυνταγματάρχης Innocent Zimurinda, υπό την ιδιότητά του ως ένας από τους διοικητές της 231ης Ταξιαρχίας των FARDC, έδωσε διαταγές που οδήγησαν στη σφαγή 100 και πλέον Ρουαντέζων προσφύγων, κυρίως γυναικόπαιδων, κατά τη διάρκεια στρατιωτικής επιχείρησης στην περιοχή Shalio τον Απρίλιο του 2009. Σύμφωνα με αναφορές της ομάδας εμπειρογνωμόνων της Επιτροπής Κυρώσεων του ΣΑΗΕ, ο αντισυνταγματάρχης Innocent Zimurinda εθεάθη από αυτόπτες μάρτυρες να αρνείται να αφήσει ελεύθερα τρία παιδιά που τελούσαν υπό τις διαταγές του στο Kalehe στις 29 Αυγούστου 2009. Σύμφωνα με πολλές πηγές, ο Αν/χης Innocent Zimurinda, προτού ενταχθεί στις FARDC το CNDP, συμμετέσχε σε μια επιχείρηση του CNDP τον Νοέμβριο του 2008 που οδήγησε στη σφαγή 89 αμάχων, μεταξύ των οποίων και γυναικόπαιδα, στην περιοχή Kiwanja.

Τον Μάρτιο του 2010, 51 ομάδες υπεράσπισης των ανθρώπινων δικαιωμάτων που δραστηριοποιούνταν στην ανατολική ΛΔΚ ισχυρίστηκαν ότι ο Zimurinda ευθύνεται για πολλές καταπατήσεις ανθρώπινων δικαιωμάτων και συγκεκριμένα για τον φόνο πολλών αμάχων, μεταξύ των οποίων και γυναικόπαιδα, μεταξύ Φεβρουαρίου 2007 και Αυγούστου 2007. Στην ίδια καταγγελία, ο αντισυνταγματάρχης Innocent Zimurinda κατηγορείται ως υπεύθυνος για τον βιασμό μεγάλου αριθμού γυναικών και κοριτσιών. Σύμφωνα με δήλωση του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, με ημερομηνία 21 Μαΐου 2010, ο Innocent Zimurinda ενέχεται στην αυθαίρετη εκτέλεση παιδιών στρατιωτών, μεταξύ άλλων κατά την επιχείρηση Kimia II. Σύμφωνα με την ίδια δήλωση, αρνήθηκε να επιτρέψει στην Αποστολή των ΗΕ στη ΛΔΚ (MONUC) να ελέγξει αν υπάρχουν ανήλικοι στα στρατεύματά του. Σύμφωνα με την Ομάδα Εμπειρογνωμόνων της επιτροπής του ΣΑΗΕ για κυρώσεις κατά της ΛΔΚ, ο αντισυνταγματάρχης Innocent Zimurinda ευθύνεται άμεσα ως διοικητής για τη στρατολόγηση και διατήρηση παιδιών στα στρατεύματα υπό τη διοίκησή του. Προσχώρησε στις FARDC το 2009 ως αντισυνταγματάρχης, διοικητής ταξιαρχίας στην επιχείρηση Kimia II των FARDC, με βάση στην περιοχή Ngungu. Τον Ιούλιο του 2009, ο Zimurinda προήχθη σε συνταγματάρχη και έγινε τομεακός διοικητής των FARDC στο Ngungu και εν συνεχεία στο Kitchanga στις επιχειρήσεις Kimia II και Amani Leo των FARDC. Ενώ ο Zimurinda δεν εμφανιζόταν στο προεδρικό διάταγμα της 31ης Δεκεμβρίου 2010 της ΛΔΚ για το διορισμό ανώτατων αξιωματούχων των FARDC, ο Zimurinda διατήρησε de facto τη διοικητική του θέση στον 22ο τομέα των FARDC στο Kitchanga και φέρει τον νέο βαθμό των FARDC και την αντίστοιχη στολή. Παραμένει πιστός στον Bosco Ntaganda. Τον Δεκέμβριο του 2010 καταγγέλθηκαν σε εκθέσεις που βασίζονται σε δημόσια προσιτές πηγές δραστηριότητες στρατολόγησης που διεξήχθησαν από άτομα υπό τις διαταγές του Zimurinda. Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014, ζει στο στρατόπεδο Ngoma, Ρουάντα.

β) Κατάλογος οντοτήτων που αναφέρονται στο άρθρο 3 παράγραφος 1

▼M9

▼M7

1. ADF

(άλλως: α) Allied Democratic Forces β) Forces Démocratiques Alliées-Armée Nationale de Libération de l'Ouganda γ) ADF/NALU δ) NALU).

Διεύθυνση: Επαρχία βόρειου Kivu, Λαϊκή Δημοκρατία του Κονγκό.

Ημερομηνία καταχώρησης στον κατάλογο του ΟΗΕ: 30 Ιουνίου 2014.

Λοιπές πληροφορίες: Σύμφωνα με στοιχεία του Δεκεμβρίου 2014, οι ADF είχαν χωριστεί σε διάφορες μικρές ομάδες. Ο Jamil Mukulu ηγείται μιας ομάδας, στην οποία υπάγονται διάφοροι ανώτεροι αρχηγοί των ADF, και βρίσκεται σε άγνωστη τοποθεσία, ενδεχομένως στην επαρχία του βόρειου Kivu. Ο Seka Baluku ηγείται της άλλης κύριας ομάδας, η οποία επιχειρεί στη δασική περιοχή βορειοανατολικά της πόλης Beni στην επαρχία του βόρειου Kivu. Οι ADF διαθέτουν επίσης εκτεταμένο δίκτυο στήριξης στη Λαϊκή Δημοκρατία του Κονγκό, την Ουγκάντα, τη Ρουάντα, και ενδεχομένως άλλες χώρες.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Οι Συμμαχικές Δημοκρατικές Δυνάμεις (ADF) συστάθηκαν το 1995 και έχουν ως βάση την ορεινή συνοριακή περιοχή ΛΔΚ-Ουγκάντας. Σύμφωνα με την τελική έκθεση που εξέδωσε η ομάδα εμπειρογνωμόνων των ΗΕ για τη Λαϊκή Δημοκρατία του Κονγκό το 2013 και η οποία επικαλείται αξιωματούχους από την Ουγκάντα και πηγές των ΗΕ, το 2013 οι δυνάμεις των ADF αριθμούσαν 1 200 έως 1 500 ένοπλους μαχητές ανεπτυγμένους στα βορειοανατολικά της περιφέρειας Beni της επαρχίας του βόρειου Kivu, κοντά στα σύνορα με την Ουγκάντα. Οι ίδιες πηγές εκτιμούν ότι οι ADF αριθμούν συνολικά από 1 600 έως 2 500 μέλη (συμπεριλαμβανομένων γυναικών και παιδιών). Λόγω των επιθετικών στρατιωτικών επιχειρήσεων των FARDC και της αποστολής σταθεροποίησης των ΗΕ στη ΛΔΚ (MONUSCO) που διεξήχθησαν το 2013 και το 2014, οι μαχητές των ADF έχουν διασκορπιστεί σε πολλές μικρότερες βάσεις ενώ τα γυναικόπαιδα έχουν μετατοπιστεί σε περιοχές δυτικά του Beni και κατά μήκος των συνόρων Ituri-βόρειου Kivu. Ο στρατιωτικός διοικητικής των ADF είναι ο Hood Lukwago και ο ανώτατος ηγέτης τους είναι ο Jamil Mukulu, ο οποίος ήδη υπόκειται σε κυρώσεις.

Οι ADF έχουν διαπράξει σοβαρές παραβιάσεις του διεθνούς δικαίου και της απόφασης 2078 (2012) του ΣΑΗΕ, όπως περιγράφεται κατωτέρω.

Οι ADF έχουν στρατολογήσει και χρησιμοποιήσει παιδιά στρατιώτες, κατά παράβαση του ισχύοντος διεθνούς δικαίου (απόφαση του ΣΑΗΕ παράγραφος 4 (δ))

Η τελική έκθεση της ομάδας εμπειρογνωμόνων για το 2013 ανέφερε ότι οι η ομάδα μίλησε με τρεις πρώην μαχητές των ADF, οι οποίοι δραπέτευσαν το 2013 και περιέγραψαν πώς οι στρατολόγοι των ADF στην Ουγκάντα προσελκύουν άτομα στη ΛΔΚ με ψευδείς υποσχέσεις απασχόλησης (για τους ενήλικες) και δωρεάν παιδείας (για τα παιδιά) και στη συνέχεια τους υποχρεώνουν να ενταχθούν στις ADF. Επίσης σύμφωνα με την έκθεση της ομάδας εμπειρογνωμόνων, πρώην μαχητές των ADF δήλωσαν στην ομάδα ότι οι ομάδες εκπαίδευσης των ADF περιλαμβάνουν ενήλικες άντρες και αγόρια· δύο αγόρια τα οποία δραπέτευσαν από τις ADF το 2013 είπαν στην ομάδα ότι είχαν λάβει στρατιωτική εκπαίδευση από τις ADF. Η έκθεση της Ομάδας Εμπειρογνωμόνων περιλαμβάνει επίσης περιγραφή της εκπαίδευσης των ADF από «πρώην παιδί στρατιώτη των ADF».

Σύμφωνα με την τελική έκθεση της ομάδας εμπειρογνωμόνων (2012), οι ADF στρατολογούν μεταξύ άλλων παιδιά, όπως κατέδειξε η περίπτωση στρατολόγου των ADF, ο οποίος συνελήφθη από τις αρχές της Ουγκάντας στο Kasese με έξι νεαρά αγόρια καθ' οδόν προς τη ΛΔΚ τον Ιούλιο του 2012.

Συγκεκριμένο παράδειγμα της στρατολόγησης και χρησιμοποίησης παιδιών από τις ADF περιγράφεται σε επιστολή της 6ης Ιανουαρίου 2009 της πρώην Διευθύντριας του HRW για την Αφρική, κ. Georgette Gagnon, προς τον πρώην Υπουργό Δικαιοσύνης της Ουγκάντας, κ. Kiddhu Makubuyu, όπου αναφέρεται ότι ένα 9χρονο αγόρι, ονόματι Bushobozi Irumba, απήχθη από τις ADF το 2000. Καθήκον του ήταν η μεταφορά μαχητών των ADF και η παροχή λοιπών υπηρεσιών προς αυτούς.

Επιπλέον, στο περιοδικό «The Africa Report» αναφέρθηκε ότι οι ADF στρατολογούν παιδιά ηλικίας ακόμη και 10 ετών, καθώς και ότι εκπρόσωπος των Ενόπλων Δυνάμεων της Ουγκάντα (UPDF) δήλωσε ότι οι UPDF διέσωσαν 30 παιδιά από στρατόπεδο εκπαίδευσης στο νησί Buvuma στη λίμνη Βικτόρια.

Οι ADF έχουν επίσης διαπράξει πληθώρα παραβιάσεων των διεθνών ανθρωπίνων δικαιωμάτων και του διεθνούς ανθρωπιστικού δικαίου κατά γυναικών και παιδιών, συμπεριλαμβανομένων δολοφονιών, ακρωτηριασμών και σεξουαλικής βίας (απόφαση ΣΑΗΕ, παράγραφος 4, στοιχείο ε)).

Σύμφωνα με την τελική έκθεση της Ομάδας Εμπειρογνωμόνων του 2013, το 2013 οι ADF επιτέθηκαν σε αρκετά χωριά, αναγκάζοντας περισσότερους από 66 000 ανθρώπους να καταφύγουν στην Ουγκάντα. Οι εν λόγω επιθέσεις ερήμωσαν μια μεγάλη περιοχή, την οποία οι ADF έχουν πλέον υπό τον έλεγχό τους, με απαγωγές ή δολοφονίες ανθρώπων που επιστρέφουν στα χωριά τους. Μεταξύ Ιουλίου και Σεπτεμβρίου 2013, οι ADF αποκεφάλισαν τουλάχιστον πέντε ανθρώπους στην περιοχή Kamango, πυροβόλησαν πολλούς άλλους και απήγαγαν δεκάδες ακόμη. Οι εν λόγω ενέργειες τρομοκράτησαν τον τοπικό πληθυσμό και απέτρεψαν ανθρώπους να επιστρέψουν στο σπίτι τους.

Μέσω Παγκόσμιας Οριζόντιας Διακοίνωσης (Global Horizontal Note), ενός μηχανισμού παρακολούθησης και αναφοράς σοβαρότατων παραβιάσεων εις βάρος παιδιών σε περιπτώσεις ένοπλης σύγκρουσης, η Ομάδα Εργασίας για τα Παιδιά και τις Ένοπλες Συγκρούσεις του Συμβουλίου Ασφαλείας (CAAC) ενημερώθηκε ότι κατά την περίοδο αναφοράς Οκτωβρίου-Δεκεμβρίου 2013, οι ADF ήταν υπεύθυνες για 14 από τις 18 καταγεγραμμένες περιπτώσεις με θύματα παιδιά, συμπεριλαμβανομένου ενός περιστατικού που διαδραματίστηκε την 11η Δεκεμβρίου 2013, στην περιοχή του Beni, στο βόρειο Kivu, όταν οι ADF επιτέθηκαν στο χωριό Musuku, σκοτώνοντας 23 ανθρώπους, μεταξύ των οποίων 11 παιδιά (τρία κορίτσια και οκτώ αγόρια), ηλικίας από 2 μηνών έως 17 ετών. Όλα τα θύματα είχαν υποστεί σοβαρότατους ακρωτηριασμούς με ματσέτες, συμπεριλαμβανομένων δύο παιδιών που επέζησαν από την επίθεση.

Στην έκθεση του Μαρτίου του 2014 του γενικού γραμματέα για τη Σεξουαλική Βία που συνδέεται με Συγκρούσεις, οι «Ενωμένες Δημοκρατικές Δυνάμεις — Εθνικός Στρατός για την Απελευθέρωση της Ουγκάντα» περιλαμβάνονται στον κατάλογο των «Ευλόγως υποπτευόμενων για διάπραξη ή ευθύνη σε βιασμό ή άλλες μορφές σεξουαλική βίας σε περιπτώσεις ένοπλης σύγκρουσης.»

Οι ADF έχουν επίσης συμμετάσχει σε επιθέσεις κατά κυανόκρανων της MONUSCO (απόφαση ΣΑΗΕ, παράγραφος 4, στοιχείο θ)).

Τέλος, η Σταθεροποιητική Αποστολή του Οργανισμού Ηνωμένων Εθνών στη Λαϊκή Δημοκρατία του Κονγκό (MONUSCO) ανέφερε ότι οι ADF έχουν πραγματοποιήσει τουλάχιστον δύο επιθέσεις κατά κυανόκρανων της MONUSCO. Η πρώτη έλαβε χώρα στις 14 Ιουλίου 2013 και συνίστατο σε επίθεση κατά μονάδας περιπολίας της MONUSCO στον δρόμο μεταξύ των περιοχών Mbau και Kamango. Η εν λόγω επίθεση περιγράφεται λεπτομερώς στην τελική έκθεση της Ομάδας Εμπειρογνωμόνων του 2013. Η δεύτερη επίθεση έλαβε χώρα στις 3 Μαρτίου 2014. Ένα όχημα της MONUSCO δέχθηκε επίθεση με χειροβομβίδες σε απόσταση δέκα χιλιομέτρων από το αεροδρόμιο Mavivi στο Beni, κατά την οποία τραυματίστηκαν πέντε κυανόκρανοι.

2. BUTEMBO AIRLINES (BAL)

Διεύθυνση: Butembo, ΛΔΚ.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Ιδιωτική αεροπορική εταιρεία, λειτουργεί από το Butembo. Από τον Δεκέμβριο του 2008, η BAL δεν έχει πλέον άδεια πτητικής λειτουργίας στη ΛΔΚ.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Kisoni Kambale (απεβίωσε στις 5 Ιουλίου 2007 και στη συνέχεια διεγράφη από τον κατάλογο στις 24 Απριλίου 2008) χρησιμοποιούσε την αεροπορική εταιρεία του για μεταφορά χρυσού του FNI, τροφίμων και όπλων μεταξύ Mongbwalu και Butembo. Αυτό συνιστά «παροχή συνδρομής» σε παράνομες ένοπλες ομάδες κατά παράβαση του εμπάργκο όπλων στις αποφάσεις 1493 (2003) και 1596 (2005). Ιδιωτική αεροπορική εταιρεία, λειτουργεί από το Butembo. Από τον Δεκέμβριο του 2008, η BAL δεν έχει πλέον άδεια πτητικής λειτουργίας στη ΛΔΚ.

3. COMPAGNIE AERIENNE DES GRANDS LACS (CAGL)· GREAT LAKES BUSINESS COMPANY (GLBC)

(άλλως: CAGL)

Διεύθυνση: α) Avenue Président Mobutu, Goma, ΛΔΚ, β) Gisenyi, Ρουάντα, γ) PO BOX 315, Goma, ΛΔΚ.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Από τον Δεκέμβριο του 2008, η GLBC δεν διαθέτει πια επιχειρησιακά αεροσκάφη, μολονότι αρκετά αεροσκάφη της συνέχισαν να πραγματοποιούν πτήσεις το 2008, παρά τις κυρώσεις του Οργανισμού Ηνωμένων Εθνών.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Οι CAGL και GLBC είναι επιχειρήσεις που ανήκουν στον Douglas MPAMO, ο οποίος υπόκειται ήδη σε κυρώσεις δυνάμει της απόφασης 1596 (2005). Οι CAGL και GLBC έχουν χρησιμοποιηθεί για τη μεταφορά όπλων και πυρομαχικών κατά παράβαση του εμπάργκο όπλων των αποφάσεων 1493 (2003) και 1596 (2005). Από τον Δεκέμβριο του 2008, η GLBC δεν διαθέτει πια επιχειρησιακά αεροσκάφη, μολονότι αρκετά αεροσκάφη της συνέχισαν να πραγματοποιούν πτήσεις το 2008, παρά τις κυρώσεις του Οργανισμού Ηνωμένων Εθνών.

4. CONGOMET TRADING HOUSE

Διεύθυνση: Butembo, βόρειο Kivu.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Δεν υπάρχει πλέον ως επιχείρηση εμπορίας χρυσού στο Butembo, στο βόρειο Kivu.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Η επιχείρηση Congomet Trading House (προηγουμένως καταχωρισμένη ως Congocom) ανήκε στον Kisoni Kambale (ο οποίος απεβίωσε στις 5 Ιουλίου 2007 και στη συνέχεια διαγράφηκε από τον κατάλογο στις 24 Απριλίου 2008). Ο Kambale δέσμευε σχεδόν το σύνολο της παραγωγής χρυσού στην περιφέρεια Mongbwalu, η οποία ελεγχόταν από το FNI. Το FNI αποκόμιζε σημαντικά εισοδήματα από τους φόρους που επιβάλλονταν επί της εν λόγω παραγωγής. Αυτό συνιστά «παροχή συνδρομής» σε παράνομες ένοπλες ομάδες κατά παράβαση του εμπάργκο όπλων στις αποφάσεις 1493 (2003) και 1596 (2005). Δεν υπάρχει πλέον ως επιχείρηση εμπορίας χρυσού στο Butembo, στο βόρειο Kivu.

5. FORCES DEMOCRATIQUES DE LIBERATION DU RWANDA (ΔΗΜΟΚΡΑΤΙΚΕΣ ΔΥΝΑΜΕΙΣ ΑΠΕΛΕΥΘΕΡΩΣΗΣ ΤΗΣ ΡΟΥΑΝΤΑ, FDLR)

(άλλως: α) FDLR, β) Force Combattante Abacunguzi, γ) Combatant Force for the Liberation of Rwanda, δ) FOCA)

Διεύθυνση: α) Βόρειο Kivu, ΛΔΚ β) Νότιο Kivu, ΛΔΚ.

Ημερομηνία καταχώρησης στον κατάλογο του ΟΗΕ: 31 Δεκεμβρίου 2012.

Λοιπές πληροφορίες: Ηλεκτρονική διεύθυνση: Fdlr@fmx.de· fldrrse@yahoo.fr· fdlr@gmx.net· fdlrsrt@gmail.com· humura2020@gmail.com

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Η FDLR είναι μία από τις μεγαλύτερες ξένες ένοπλες ομάδες που δραστηριοποιούνται στην επικράτεια της ΛΔΚ. Η ομάδα συγκροτήθηκε το 2000 και έχει διαπράξει σοβαρές παραβιάσεις του διεθνούς δικαίου με θύματα γυναίκες και παιδιά σε ένοπλες συγκρούσεις, οι οποίες περιλαμβάνουν φόνους και ακρωτηριασμούς, σεξουαλική βία και εκτόπιση. Σύμφωνα με έκθεση της Διεθνούς Αμνηστίας του 2010, η FDLR ήταν υπεύθυνη για τη δολοφονία 96 αμάχων στο Busurungi, στην περιφέρεια Walikale. Ορισμένα από τα θύματα κάηκαν ζωντανά μέσα στα σπίτια τους. Σύμφωνα με την ίδια πηγή, τον Ιούνιο του 2010, από το ιατρικό κέντρο μιας ΜΚΟ αναφέρθηκαν περίπου εξήντα περιπτώσεις κοριτσιών και γυναικών που βιάστηκαν στην περιφέρεια του νοτίου Lubero στο βόρειο Kivu, μέσα σε έναν μήνα, από ένοπλες ομάδες, συμπεριλαμβανομένης της FDLR. Σύμφωνα με έκθεση του Παρατηρητηρίου Ανθρωπίνων Δικαιωμάτων (Human Rights Watch, HRW) με ημερομηνία 20 Δεκεμβρίου 2010, υπάρχουν τεκμηριωμένα στοιχεία ότι η FDLR στρατολογεί παιδιά. Το Παρατηρητήριο Ανθρωπίνων Δικαιωμάτων ανέφερε τουλάχιστον 83 παιδιά από το Κονγκό, κάτω των 18 ετών, ορισμένα έως και 14 ετών, τα οποία στρατολογήθηκαν με τη βία από την FDLR. Τον Ιανουάριο του 2012, το Παρατηρητήριο Ανθρωπίνων Δικαιωμάτων ανέφερε ότι μαχητές της FDLR επιτέθηκαν σε πολλά χωριά της περιφέρειας Masisi, σκότωσαν έξι αμάχους, βίασαν δύο γυναίκες και απήγαγαν τουλάχιστον σαράντα οκτώ άτομα.

Σύμφωνα με έκθεση που εξέδωσε το Παρατηρητήριο Ανθρωπίνων Δικαιωμάτων τον Ιούνιο του 2012, τον Μάιο του 2012, μαχητές της FDLR επιτέθηκαν σε αμάχους στα χωριά Kamananga και Lumenje, στην επαρχία του νότιου Kivu, στην περιοχή Chambucha της περιφέρειας Walikale και σε χωριά της περιοχής Ufumandu της περιφέρειας Masisi στην επαρχία του βόρειου Kivu. Κατά τις εν λόγω επιθέσεις, μαχητές της FDLR σφάγιασαν με ματσέτες και μαχαίρια δεκάδες αμάχους, συμπεριλαμβανομένων πολλών παιδιών. Σύμφωνα με την έκθεση που εξέδωσε η Ομάδα Εμπειρογνωμόνων τον Ιούνιο του 2012, από τις 31 Δεκεμβρίου 2011 έως τις 4 Ιανουαρίου 2012, η FDLR πραγματοποίησε επιθέσεις σε αρκετά χωριά του νότιου Kivu. Κατόπιν έρευνας του Οργανισμού Ηνωμένων Εθνών επιβεβαιώθηκε ότι κατά τη διάρκεια της επίθεσης δολοφονήθηκαν τουλάχιστον 33 άνθρωποι, συμπεριλαμβανομένων 9 παιδιών και 6 γυναικών. Κάηκαν ζωντανοί, αποκεφαλίστηκαν ή πυροβολήθηκαν. Επιπλέον, μια γυναίκα και ένα κορίτσι έπεσαν θύματα βιασμού. Στην έκθεση που εξέδωσε η Ομάδα Εμπειρογνωμόνων τον Ιούνιο του 2012 αναφέρεται επίσης ότι κατόπιν έρευνας του Οργανισμού Ηνωμένων Εθνών επιβεβαιώθηκε ότι η FDLR σφάγιασε τουλάχιστον 14 αμάχους, συμπεριλαμβανομένων 5 γυναικών και 5 παιδιών, στο νότιο Kivu, τον Μάιο του 2012. Σύμφωνα με την έκθεση που εξέδωσε η Ομάδα Εμπειρογνωμόνων τον Νοέμβριο του 2012, ο ΟΗΕ κατέγραψε τουλάχιστον 106 περιστατικά σεξουαλικής βίας που διαπράχθηκαν από την FDLR μεταξύ Δεκεμβρίου 2011 και Σεπτεμβρίου 2012. Στην έκθεση που εξέδωσε η Ομάδα Εμπειρογνωμόνων τον Νοέμβριο του 2012 σημειώνεται ότι σύμφωνα με έρευνα του ΟΗΕ, μέλη της FDLR βίασαν επτά γυναίκες τη νύχτα της 10ης Μαρτίου 2012, συμπεριλαμβανομένης μιας ανήλικης, στο χωριό Kalinganya της περιφέρειας Kabare. Μέλη της FDLR επιτέθηκαν εκ νέου στο χωριό στις 10 Απριλίου 2012 και βίασαν τρεις από τις γυναίκες για δεύτερη φορά. Στην έκθεση που εξέδωσε η Ομάδα Εμπειρογνωμόνων τον Νοέμβριο του 2012 καταγράφονται επίσης 11 δολοφονίες από την FDLR στο Bushibwambombo της περιφέρειας Kalehe στις 6 Απριλίου 2012, καθώς και η συμμετοχή της FDLR σε άλλες 19 δολοφονίες στην περιφέρεια Masisi τον Μάιο, μεταξύ αυτών πέντε ανηλίκων και έξι γυναικών. Το Κίνημα της 23ης Μαρτίου (Μ23) είναι μια ένοπλη ομάδα που δρα στη ΛΔΚ και έχει λάβει όπλα και σχετικό εξοπλισμό, καθώς και συμβουλές, εκπαίδευση και υποστήριξη σε σχέση με στρατιωτικές δραστηριότητες.

Πολλοί αυτόπτες μάρτυρες αναφέρουν ότι το Μ23 λαμβάνει γενικές στρατιωτικές προμήθειες από τις Αμυντικές Δυνάμεις της Ρουάντα (RDF), υπό μορφή όπλων και πυρομαχικών, πέραν από την υλική υποστήριξη των στρατιωτικών επιχειρήσεών της. Το Μ23 έχει συμμετάσχει και ευθύνεται για τη διάπραξη σοβαρών παραβιάσεων του διεθνούς δικαίου με θύματα γυναίκες και παιδιά σε καταστάσεις ένοπλης σύγκρουσης στη ΛΔΚ, στις οποίες συγκαταλέγονται δολοφονίες και ακρωτηριασμοί, σεξουαλική βία, απαγωγές και εκτόπιση. Σύμφωνα με πολυάριθμες εκθέσεις, έρευνες και μαρτυρίες αυτοπτών μαρτύρων, το Μ23 ευθύνεται για μαζικές δολοφονίες αμάχων και για τον βιασμό γυναικών και παιδιών σε διάφορες περιφέρειες της ΛΔΚ. Αρκετές εκθέσεις αναφέρουν ότι μαχητές του Μ23 έχουν διαπράξει 46 βιασμούς κατά γυναικών και κοριτσιών, έως και 8 ετών.